qundao/data-zh-poetry huggingface dataset:
䝻酒石歌为顾书宣赋次原韵
作者：梁佩兰
朝代：清
体裁：古风

天上酒旗星不陨，示人爱酒人不省。君家有石似石鱼，怪底闭门日沉饮。安得酒满成江河，招我过涉随灭顶。吸来不数月氐头，醉后即作龙宫枕。近时雕琢尚银槎，往者支节寻木瘿。岂识凿窍亦混沌，分明虚受由赋禀。离之遂觉颜色衰，对之顿使神明迥。花晨兰夜节融和，月皎霜空气清冷。沧州新压出香洁，西凉旧酿藏深蕴。传筹就此任磅礴，立政无乃限畦畛。除却逃禅绣佛前，何妨堕珥遗簪近。天津枉劳糟丘筑，酒泉无用渴羌请。刘伶荷锸死便埋，阮籍六十日不醒。漉巾更有陶柴桑，并起千古同酩酊。
一春不见吴山带以诗代书招之
作者：梁佩兰
朝代：清
体裁：七言律诗

西园相别动经春，忆尔山中奉老亲。短发半斑为稚子，高楼深闭作閒人。花开是处伤怀抱，书著穷年记日辰。明月金茆相忆否，芙蓉溪上有垂纶。
丁丑三月十八日举一子闰三月十八日复举一子老友黄积庵过予汤饼之会以诗见贻次韵答之·其一
作者：梁佩兰
朝代：清
体裁：五言律诗

老来频举子，深愧守庚申。自比同乌鸟，谁期对白麟。湔裙双少妾，占月一佳辰。共向春风笑，惟君皓发人。
丁丑三月十八日举一子闰三月十八日复举一子老友黄积庵过予汤饼之会以诗见贻次韵答之·其二
作者：梁佩兰
朝代：清
体裁：五言律诗

三月春连闰，嘉时午及申。锦围新绣褓，玉刻小麒麟。嵩岳同皇览，星精夹帝辰。著书真不负，今见五传人。
丁字沽
作者：梁佩兰
朝代：清
体裁：五言律诗

漠漠烟芜晚，苍苍野色孤。气黄知海近，沙白见霜铺。村栅围鹅鸭，渔庄傍荻芦。还闻榜人语，此地出东沽。
七夕奉寄心公兼柬金茆吴山带灵洲敏公
作者：梁佩兰
朝代：清
体裁：五言律诗

华星天上晓，双影落人间。绮阁花千穗，明河月一弯。人从归后见，僧在定中閒。何许生离思，孤村并两山。
七夕赠女温荑
作者：梁佩兰
朝代：清
体裁：七言律诗

人家乞巧寻常过，小女聪明独好奇。丫角髻行参佛礼，生罗衣写望仙词。沉香拣出熏空处，花蕊穿齐赛一时。捉得蜘蛛载金盒，要同天女斗天丝。
七截句
作者：梁佩兰
朝代：清
体裁：七言绝句

好似神仙生左角，真同老衲结庞眉。年年五月蝉鸣稻，把酒冰盘荐荔枝。
三叠前韵别甥志伊
作者：梁佩兰
朝代：清
体裁：古风

男儿七尺在世间，尔我俱能令人怪。高谈河汉翻海水，一味昌歜嗜姜芥。不无贤者桑户狂，亦有圣人伯夷隘。琉璃匣里露镡锷，芙蓉天外无根蒂。酒钱惯从姹女数，粔籹常就饼师卖。虽为柳锻略带僻，不食钟乳能免疥。仙坛招鹤去忘回，佛会烧香跪求戒。研田龙尾代钱镈，药圃乌头立疆界。赌棋花下徒待人，结宇仙湖不成廨。平时闭户妨鸟啄，今日乘舟望鱼拜。斜风捲浪芦荻沉，夕阳返照鸬鹚晒。炙炉火热手掬云，仰面天寒气食瀣。目断关河总欲昏，耳闻猿狖宁无瞆。君来郁水别二禺，我出楚江行九派。狐裘蒙茸逆风走，懀马骖驔令人快。桃梗冲泥且莫论，铁骨撑空自难坏。欲得新词袖细吟，幸拂长笺书倒薤。幽州道上天苍茫，赵尉城南人耿介。岂无蜘蛛报欢喜，也忆琵琶卜征迈。三殿虽裁五色云，一官不易两角犗。
上元后二夕长寿石公邀同龚蘅圃王紫铨陈毅庵方鹤洲朱汉源陈生洲季伟公陈元孝屈翁山廖南炜黄葵之摄之社集离六堂分韵·其一
作者：梁佩兰
朝代：清
体裁：七言律诗

满池星影上空阶，觞咏松门夕自佳。已觉暖风生白袷，况当明月入高怀。灯边鹤柴藏沙屿，烟际僧钟出水涯。往事匡庐那比得，南皮风雅在吾侪。
上元后二夕长寿石公邀同龚蘅圃王紫铨陈毅庵方鹤洲朱汉源陈生洲季伟公陈元孝屈翁山廖南炜黄葵之摄之社集离六堂分韵·其二
作者：梁佩兰
朝代：清
体裁：七言律诗

石林好似绿槐街，不论宫靴与笋鞋。幽处尽堪延步履，閒来真欲外形骸。十分春色凭花笑，一片孤情向酒埋。拟学维摩留半榻，夜阑烧烛话空斋。
上吴留村大司马·其一
作者：梁佩兰
朝代：清
体裁：古风

玄黄亘天地，子气回阳春。玉衡运其机，节候方蕴隆。万物未纽牙，蘖萌在黄钟。况乃为炎州，火德无严冬。旭日临崧台，清光散群蒙。光流湘漓西，光流虎门东。顾彼宇下人，瞻仰同苍穹。
上吴留村大司马·其三
作者：梁佩兰
朝代：清
体裁：古风

辕门日鼓吹，入夜传虬箭。政事填丘山，举之若羽扇。必容坐铃阁，对客同芳宴。挠酒金留犁，泚笔龙尾砚。兴酣落蝌蚪，顷刻尽东绢。大略驱群才，风流轶儒彦。古来推谢公，今日重得见。
上吴留村大司马·其二
作者：梁佩兰
朝代：清
体裁：古风

上居葡萄宫，天下歌太平。公持节钺来，百粤为肃清。文武奉宪法，小大廉且明。军民赖绥和，出入如弟兄。士习归頖璧，民农遵沟塍。岁时一蒐苗，俎豆藏甲兵。玳瑁为朱旗，孔翠为旄旌。勋伐勒铜柱，千载垂令名。上曰惟公贤，永为粤金城。
上吴留村大司马·其四
作者：梁佩兰
朝代：清
体裁：古风

名材出豫章，美竹产云梦。天地生我时，忍使终无用。如何蓬室士，岁月惟抱瓮。守拙任沉冥，陶情类疏纵。荷公顾细微，风雅时见重。走兽尊麒麟，飞鸟托鸾凤。请为下里歌，金石待磨砻。
上巳日同诸公西郊晚眺
作者：梁佩兰
朝代：清
体裁：七言律诗

乱离佳节易伤神，况是风流旧晋人。一种野花低著水，数声林鸟暗移春。看山太息将斜日，倚杖深怜渐老身。已觉火烟官路断，可堪寒食更频频。
上巳日宴集西山草堂屈翁山陈元孝林叔吾吴山带侄王顾时李孝先就昏于王蒲衣潨庐分得风字二首·其一
作者：梁佩兰
朝代：清
体裁：五言律诗

祓禊无今古，吾曹亦晋风。笑谈衣带缓，酬酢酒罍空。飐水鸡头绿，留衣蝶翅红。秦家有夫婿，初日照楼东。
上巳日宴集西山草堂屈翁山陈元孝林叔吾吴山带侄王顾时李孝先就昏于王蒲衣潨庐分得风字二首·其二
作者：梁佩兰
朝代：清
体裁：五言律诗

倚槛千峰出，回溪一水通。沾人榆荚雨，吹席楝花风。綵笔光凫藻，瑶笙闭绮栊。由来新乐府，多是奏房中。
上弦月
作者：梁佩兰
朝代：清
体裁：五言律诗

初月成弦夜，山空半似秋。影先来屋角，光欲上帘钩。鸟宿千枝定，潮涵一线流。美人掩团扇，端的不须愁。
上徐健庵夫子·其一
作者：梁佩兰
朝代：清
体裁：七言律诗

黄河万里来东海，旭日三更上玉峰。束尽众流金潋滟，擘开千仞玉芙蓉。圣人耳目资明辨，天下文章待鼓钟。名世昌期真不忝，及门何幸得相从。
上徐健庵夫子·其七
作者：梁佩兰
朝代：清
体裁：七言律诗

匡时经济在岩廊，德业还将造后行。一饭未尝忘吐握，大贤谁不在门墙。朝回鹤盖庭阴合，客坐兰台月色凉。美酒纵教清夜宴，讲堂琴瑟尚铿锵。
上徐健庵夫子·其三
作者：梁佩兰
朝代：清
体裁：七言律诗

山岳端凝古大臣，儒林高望更无伦。关闽濂洛皆吾道，稷契夔龙岂异人。身入鸿濛当间气，手将雷雨布青春。齐州九点苍烟遍，俱荷阳和翼赞仁。
上徐健庵夫子·其九
作者：梁佩兰
朝代：清
体裁：七言律诗

芳树丛兰绕户扉，趋庭谁不是朱衣。紫薇判事仙郎入，金筑乘轺使者归。已见神凰盘日驭，即教雏鹤向天飞。三吴世泽轻虞魏，植得宫槐已合围。
上徐健庵夫子·其二
作者：梁佩兰
朝代：清
体裁：七言律诗

文昌高向太微临，兄弟荆花第宅森。玉佩共趋丹凤阙，琼林同冠巨鳌簪。百年元老忠诚悃，四海苍生仰望心。虎观即今尊制作，银鱼休过碧山岑。
上徐健庵夫子·其五
作者：梁佩兰
朝代：清
体裁：七言律诗

大雅相将变楚骚，雄才何用拟枚皋。西清作赋题黄绢，南馆承恩赐锦袍。铜鹤影圆宫日午，金螭风满殿云高。姓名第一悬宵汉，五色龙香上御毫。
上徐健庵夫子·其八
作者：梁佩兰
朝代：清
体裁：七言律诗

太平天子坐燕关，入贡梯航尽百蛮。忍使故人鸡鹿塞，尚同寒雀纥干山。黄金重载明驼出，青草晴看远戍还。风义古来能有几，平原丝绣满人间。
上徐健庵夫子·其六
作者：梁佩兰
朝代：清
体裁：七言律诗

金鼎行看不日调，堂前甘露下丹霄。训储银印隆三少，秉宪霜棱肃百僚。得向承明通帝座，况司喉舌坐天杓。寻常退食南台下，半值宫鸦噪晚朝。
上徐健庵夫子·其十
作者：梁佩兰
朝代：清
体裁：七言律诗

斯文今见大宗师，圣主求贤值此时。任取金椎归掌握，更无铜律吹参差。天高自觉星辰正，地广偏多草木滋。沙柳溪桃千万树，春来一一照龙池。
上徐健庵夫子·其十一
作者：梁佩兰
朝代：清
体裁：七言律诗

直是怜才一片心，江河争与此心深。明珠近日来南海，翡翠从今宿上林。望去蓬莱三岛见，行听风雨一龙吟。美人且莫伤迟暮，落叶哀蝉遇赏音。
上徐健庵夫子·其十二
作者：梁佩兰
朝代：清
体裁：七言律诗

孤桐半死真怜我，三十年来未发声。在匣岂无寒瀑溅，动人惟有草虫鸣。低徊斜汉云俱敛，拂拭空山雪尽清。千尺龙门满轮月，奏来今夕得分明。
上徐健庵夫子·其四
作者：梁佩兰
朝代：清
体裁：七言律诗

平生曾不为身谋，社稷关心独未休。忽睹河清频作颂，每闻牛喘便增愁。真宜宰相培元气，岂独尚书是黑头。博物张华那足比，新成金鉴拟千秋。
上滩谣·其一
作者：梁佩兰
朝代：清
体裁：乐府曲辞

上麻洋，下麻洋。祝水公，拜水娘。
上滩谣·其三
作者：梁佩兰
朝代：清
体裁：乐府曲辞

鱼梁多鱼鱼在窦。入窦捉鱼，出窦买酒。
上滩谣·其二
作者：梁佩兰
朝代：清
体裁：乐府曲辞

五人把柁，十人扯牵。柁不得上，牵不得前。
上邪
作者：梁佩兰
朝代：清
体裁：乐府曲辞

上邪，我欲与君上寿。日月少貌，阴阳老丑。苍天高，黄地厚。何者与君刑，夏无雷，冬无冰。
下弦月
作者：梁佩兰
朝代：清
体裁：五言律诗

明月终难晦，为弦却下形。可怜前夜色，曾照万峰青。抱魄留宫殿，怀人渺户庭。梅花香雪里，空自数疏星。
不寐
作者：梁佩兰
朝代：清
体裁：五言律诗

短烛烧三寸，长船僦半间。坐深同白日，心远及青山。病鹤高秋唳，寒鱼独夜鳏。都将杜陵梦，付与早潮还。
与诸子订游罗浮二首·其一
作者：梁佩兰
朝代：清
体裁：五言律诗

罗浮峰四百，一半象蓬莱。高作南溟镇，潜通勾曲来。带星坛影立，迎日洞门开。拟共乘龙杖，云间踏几回。
与诸子订游罗浮二首·其二
作者：梁佩兰
朝代：清
体裁：五言律诗

高僧前日信，道士隔秋书。下界深愁我，名山实起予。铁桥听喑虎，金殿看铜鱼。紫葛青藤路，何妨驾一车。
东归
作者：梁佩兰
朝代：清
体裁：五言律诗

北上既不就，东归应复然。文章难一第，辛苦易经年。古驿飞新叶，寒江落旧烟。山中有生计，且种白云田。
东昌道中
作者：梁佩兰
朝代：清
体裁：五言律诗

逆流风断续，雄郡岸迂回。水激淮波去，楼邀岳色来。望遥韩信坝，行近鲁连台。落落墟烟晚，樯乌集不开。
东江晓发
作者：梁佩兰
朝代：清
体裁：五言律诗

曙色东江路，无多百里遥。宿云随鸟散，浓雾向人消。岸迫沙围草，船鸣石撼潮。绕村桑叶暗，不见有禾苗。
东流夜雨·其一
作者：梁佩兰
朝代：清
体裁：五言律诗

睥睨兼天断，虹蜺跨水先。雨添江涨大，帆匝岸沙圆。驿路仍三楚，华灯又一年。反思前夜月，怀友对龙眠。
东流夜雨·其二
作者：梁佩兰
朝代：清
体裁：五言律诗

一气闻沾洒，风声失后先。蛟龙疑欲斗，波浪几曾圆。拔剑青灯夜，还山白发年。仙湖春酒熟，终抱瓮头眠。
东皋关壮缪庙新铸大钟歌
作者：梁佩兰
朝代：清
体裁：古风

金精翕赩光气荣，赤熛红燄分白青。南方祝融驱丙丁，洪炉巨扇摇火铃。华钟万石凫氏成，铣栾篆带枚攠并。象如錞于如神钲，躨跜猛簴悬两楹。帝宫斋宿天宇清，一击一吼蒲牢声。宣达元气腾空冥，摧慑群魅朝百灵。维帝在昔征不庭，载行处所轰雷霆。威扬天转招摇星，奸雄魄丧不敢听。赘阉貉子心胆倾，北南吴魏悉削平。力扶汉鼎赑屃擎，旂常日月同勒铭。何况殿阙升苾馨，锒铛铁凤交洪鸣。喷薄忠烈通精诚，六鳌地轴横三城。迷民无耳无目睛，剑轮汤镬彳亍行。忽闻帝座洋洋盈，入微出壮音砰訇。警回芒蠢一旦醒，旷然天地还清明。
东飞伯劳西飞燕歌·其一
作者：梁佩兰
朝代：清
体裁：乐府曲辞

东飞伯劳西飞燕，天上人间几回见。谁家女儿苏合香，鸣环动钏衣飘飏。雕轩日下葳蕤锁，黼帐宵围玉炉火。年时二八画双眉，绝人聪慧兼明诗。可惜韶光等閒度，梧桐月照红珠露。
东飞伯劳西飞燕歌·其二
作者：梁佩兰
朝代：清
体裁：乐府曲辞

胡蜂小尾蛱蝶须，黏花落蕊香气俱。谁家窈窕屏风曲，手拊雕琴坐红玉。孔雀罗裙曳地长，蛟龙锦袭茱萸芳。可怜年几正三五，珠斗当窗月临户。不学巫云历乱飞，悦人翻见东家施。
中秋后二夜饮云载青蓼怀堂赋答
作者：梁佩兰
朝代：清
体裁：七言律诗

犹是前宵一样明，银河宝月照长庚。当天坐挹芙蓉露，近海晴看玳瑁城。追昔事亲同陆绩，由来任侠似刘生。休论玉角神仙骨，不朽人间有姓名。
丰湖留别罗颢甫
作者：梁佩兰
朝代：清
体裁：五言律诗

几夜湖心宿，留连未忍归。坐沉鱼下影，看尽鹤高飞。孤月照将寂，寸心言共微。悬知别离后，新叶积荆扉。
临江王节士歌
作者：梁佩兰
朝代：清
体裁：乐府曲辞

洞庭潇湘水满波，木叶初下天明河。鼋鼍为梁渡不得，乌鹊纷飞奈若何。我欲射潮，苦无石弩。雄剑斫墙，雌剑斫户。节士泪落如绠縻，怒发眦裂中心悲，白虹贯日天知之。
丹灶
作者：梁佩兰
朝代：清
体裁：五言绝句

蝴蝶如团扇，麻姑拾作衣。可怜丹灶在，不见紫烟飞。
为沈方舟侍者倚风作·其一
作者：梁佩兰
朝代：清
体裁：七言绝句

学梳新髻出花阴，小立春风听早禽。只向闺帏熏绣被，何曾首饰耀黄金。
为沈方舟侍者倚风作·其二
作者：梁佩兰
朝代：清
体裁：七言绝句

暂时秋叶各飞林，终拟春潮入海深。愿作玉壶擎在掌，奉君咳唾到中心。
为王令诒题竹溪听雨图
作者：梁佩兰
朝代：清
体裁：七言绝句

丛丛深绿覆溪长，浸得衣凉簟亦凉。不觉雨敲金锁碎，又疑身在碧潇湘。
为王母朱太夫人贞节赋·其一
作者：梁佩兰
朝代：清
体裁：古风

清霜厉苦节，白日流无光。肃肃闭帘帏，冷风吹衣裳。黄鹄成单栖，哀歌摧中肠。盛年适君子，八载称未亡。有姑先黄泉，有翁尚在堂。何以荐鱼菽，解却双佩璜。何以奉馨洁，脱却明月珰。视息抚藐孤，教养同敬姜。果得成令名，斗宿居文昌。般裔骑孔鸾，骖翳朝玉皇。兰台擅制作，洪钟铿喤喤。茹荼三十年，一旦为表扬。棹楔树乌头，丝纶焕龙章。风烈昭管彤，闺门植纲常。
为王母朱太夫人贞节赋·其二
作者：梁佩兰
朝代：清
体裁：古风

家世媲虞魏，崔卢未能匹。银黄耀乡里，累代垂朱绂。玉峰结琼蕊，蕙带被兰质。颉颃我良人，相对理琴瑟。明诗与习礼，佐读勤纺绩。愿言偕白首，谁料中暌隔。君家有父翁，生事何敢失。殁成孝鹅冢，松柏荫广陌。儿生在襁褓，所望报明德。磨笄志已完，截发事非一。燕翼得后人，上帝实阴骘。幽潜一以鉴，明明见天日。嘉庆盈庭除，拜舞杂黼黻。烈为青史书，德载黄裳吉。
久不到博问亭白燕栖戏柬以诗仍叠前韵
作者：梁佩兰
朝代：清
体裁：古风

霁日朝气澄，铅华井波绿。兰林倚孟珠，纨扇侍小玉。鸟以共命怜，诗因十索续。老大病相妒，自制懊侬曲。
乌栖曲·其一
作者：梁佩兰
朝代：清
体裁：乐府曲辞

象牙为樯犀为枻，渌水红莲两摇曳。忽逐香风到锦鞋，渡头新月照秦淮。
乌栖曲·其三
作者：梁佩兰
朝代：清
体裁：乐府曲辞

七綵芙蓉九华帐，三星角枕横陈向。胡姬十五艳非常，教人供养烧沉香。
乌栖曲·其二
作者：梁佩兰
朝代：清
体裁：乐府曲辞

玉绳掩映朱楼挂，琵琶拨捩银灯下。无数鹅黄酒上筵，谁能取醉尚论钱。
乌栖曲·其四
作者：梁佩兰
朝代：清
体裁：乐府曲辞

汝南鸡唤颇难胜，辘轳井合朝气冰。少年惯就倡家宿，一夜双情那得足。
乌榄
作者：梁佩兰
朝代：清
体裁：五言律诗

八月经霜熟，山山鸟啄频。下盐那用浅，作豉不嫌贫。皂荚衣轻飐，燕支色半匀。只应人面子，得共汝成仁。
乘月出峡
作者：梁佩兰
朝代：清
体裁：五言律诗

高峡月倒出，江心仍峡心。照流孤棹显，移影隔峰阴。白失霜浮水，红添烧入林。远空风不断，处处有猿吟。
乙亥仲冬余客凤城寓于邹羽四广文中山官舍屡过鹿门道兄沧浪洞盘桓将及弥月将归江郡赋截句六首奉赠书以为别
作者：梁佩兰
朝代：清
体裁：七言绝句

书屋文窗结绮钱，棕山犹忆薜萝缠。苇萧篱壁寻常事，莫说沧浪非洞天。
九日不见菊有作
作者：梁佩兰
朝代：清
体裁：五言律诗

今年秋气早，黄菊反开迟。物候何常定，天心总未知。微霜双鬓发，落叶一茅茨。竟日南园坐，低徊诵楚词。
九日同陈元孝姚敦仁王蒲衣暨远公雅集诃林风幡堂迟徐虹亭不至分得江字·其一
作者：梁佩兰
朝代：清
体裁：七言律诗

寺门停午钟初定，居士今来是姓庞。未有菊花簪鬓短，早从幡影證心降。风雷半死欹坛树，苔藓全封夹石幢。同赴佳期君独否，粤城仍似隔吴江。
九日同陈元孝姚敦仁王蒲衣暨远公雅集诃林风幡堂迟徐虹亭不至分得江字·其二
作者：梁佩兰
朝代：清
体裁：七言律诗

禅堂四面敞虚窗，叶落閒阶树一桩。香饭熟时飞鸟下，寒池深处毒龙降。佳游莫过因花事，大笑何妨向酒缸。风雅爱君酬唱好，夕阳天际眼空双。
九月十六夜舟泊端江月色如昼峡烧电流星影渔灯交衔上下予以好景难值客中即得其一已足为诗何况并见因将星月灯烧合成颔联适元孝在邻舟举以相质元孝谓并不可无记遂成四十字纪之令元孝属和
作者：梁佩兰
朝代：清
体裁：五言律诗

水色空明外，孤舟夜独凭。月亲高峡烧，星夹远江灯。出穴鱼含雾，惊林鸟坠藤。不知红树岸，霜白一层层。
九月雷·其一
作者：梁佩兰
朝代：清
体裁：五言律诗

不道雷声破，高秋变积阴。归帆惊客路，列缺见天心。日月中流失，蛟龙一夜吟。最怜关气候，人事共升沉。
九月雷·其二
作者：梁佩兰
朝代：清
体裁：五言律诗

已近重阳节，犹闻百里雷。风云人不测，天地尔何哀。野烧枯桑尽，寒汀旅雁回。艰难真满目，谁是济时才。
予将北征过访天公方丈赋此志别
作者：梁佩兰
朝代：清
体裁：五言律诗

过与老僧别，洞门方丈幽。话深孤磬冷，坐久夕阳留。少秣黄骢马，新装白罽裘。更劳诗送我，佳句似汤休。
五仙观
作者：梁佩兰
朝代：清
体裁：七言律诗

山院秋深白日微，道人坛上紫箫飞。骑羊化石仙何去，碧海神山梦竟违。金阙定知朝绛节，玉清长忆著霓衣。岁星偶谪人间世，亦欲来攀织女机。
五叠前韵别婿澡躬
作者：梁佩兰
朝代：清
体裁：古风

平生气薄天上虹，黄金入火出光怪。动心岂必为鼋羹，斗胜从来笑鸡芥。僬侥短人毕竟短，牛羊隘巷终成隘。昨者种田得璧玉，肯因纳履离瓜蒂。我为儿女长自牵，汝有文章未能卖。聪明可幸全五官，疾病不曾沾一疥。置书万卷久自淫，挂酒一壶今始戒。嵩华衡岱括地轴，日月星辰列天界。自南自北从出门，陶复陶穴随作廨。大道重为京洛游，下风惟望崆峒拜。长谣马上或乘兴，满腹路旁实难晒。旃裘裹身当狐貉，冰雪敲饮同沆瀣。招摇肃肃天四垂，车马轰轰众犹瞆。聚猎韩卢逐向风，争树昏鸦落成派。惜别宁无远相忆，此行不过求一快。自知金石不易磨，亦见天壤有时坏。生来量食仅勺米，淡泊登盘数茎薤。动中未免近流俗，静极依然立孤介。好寄家人莫惆怅，为言老大尚豪迈。湖上多添养鸭栏，更筑牛宫待耕犗。
五龙潭览药槽药臼诸胜循潭曲激湍乱石上水帘洞
作者：梁佩兰
朝代：清
体裁：古风

龙潭不兴云，窈窅特幽绝。上有三叠泉，喷出万古雪。照人似照镜，弄水即弄月。道人过采药，往往执绛节。洑流注槽臼，滋药时一泄。前行绕潭曲，乱石屐齿齧。阳厓隔丹梯，阴壑嵌古铁。水帘跨青虹，削壁四面撇。平时挂千尺，冬日半冰折。回看日射潭，金沙互明灭。
井
作者：梁佩兰
朝代：清
体裁：七言律诗

百尺飞泉井上凝，注来山瀑一条冰。为谁花下铺铜镜，眼见星心下玉绳。尚想病时凉肺火，每同僧夜酌秋灯。无端浸著芙蓉叶，野鹤踏翻无数层。
京口留别茅巨澜次原韵·其一
作者：梁佩兰
朝代：清
体裁：七言律诗

未到临歧已怆情，谁从江上过吹笙。离人落叶声声断，出浦寒鸥个个轻。日落僧回京口渡，夜深潮上石头城。烦君送我江南路，得向长干取次行。
京口留别茅巨澜次原韵·其二
作者：梁佩兰
朝代：清
体裁：七言律诗

剔灯几夜语深情，忆得吴门旧听笙。载酒妓楼寒雪重，斗茶僧舍晚烟轻。人间羽翼怜黄鹄，天上逍遥羡碧城。不信风尘成老大，年年波浪一回行。
人日
作者：梁佩兰
朝代：清
体裁：五言律诗

方朔占新岁，今辰又到人。庆云流五色，彤日见重轮。南郭余齐物，东风汝嫁春。往来花上下，蝴蝶莫频频。
人日
作者：梁佩兰
朝代：清
体裁：七言律诗

春气今朝暖渐增，湖头已泻腊前冰。学簪綵胜怜娇女，拟荐辛盘待好朋。白发只当寻暇日，青山谁与策孤藤。难忘送老书千卷，入夜殷勤自剔灯。
人日
作者：梁佩兰
朝代：清
体裁：五言律诗

百年难此日，况复值晴晖。乍暖舒花气，馀寒蕴袷衣。新萍鱼学戏，残雪雁知归。巷口饶春色，儿童屡启扉。
人日柬甥曾秩长
作者：梁佩兰
朝代：清
体裁：五言律诗

相对皆春气，良辰此度来。日当南甸暖，花向北堂开。姓字传人口，乾坤见汝才。不愁龙尚蛰，鼓荡有风雷。
人日王蒲衣过访
作者：梁佩兰
朝代：清
体裁：五言律诗

草堂人日好，阶下木兰开。酒熟邀邻饮，诗成喜客来。安贫元在道，守拙为无才。请看前溪水，新流曲曲回。
从石门入灵洲舟中作·其一
作者：梁佩兰
朝代：清
体裁：五言律诗

我行石门路，江与山峡森。不知秋水寺，乃在青松林。木落风响答，霜高云气沉。前村渔屋火，溪曲射来深。
从石门入灵洲舟中作·其二
作者：梁佩兰
朝代：清
体裁：五言律诗

入夜江水暗，舟行闻打鱼。星飞远沙没，月出众峰疏。几点野烟散，一声寒磬初。山僧有精舍，今夕是吾庐。
仙山云海图歌和朱德怀太守韵赋赠
作者：梁佩兰
朝代：清
体裁：古风

歘然壁上来高峰，绿厓丹嶂开重重。半空彷佛引龙啸，崥崹夭矫盘虬松。洪涛巨浸遍沧海，笔墨一纵烟云松。平堆千顷金滟滪，倒挂万丈青芙蓉。坐间几席尽罨画，观者叹赏为动容。其时太守与嘉客，辨河飞箭无全锋。共言面目似庐岳，别指林木同石淙。鱼油龙罽耀贝阙，明霞列堞编崇墉。诗情抚景顿飙发，密书细字真珠浓。譬如昆阳之战获贺胜，冰车铁马随相冲。玳帘捲起日洒洒，锦苔布处花茸茸。唱酬竞推陶谢手，相过可有求羊踪。桃花绶映玉麟佩，仙人骨相何其丰。画图山水偶寄托，郁罗天界谁能逢。我欲独乘漭瀁鸟，一驾纤御来相从。方壶圆峤在于此，何止五岳四渎横心胸。
代泛亭坐月仍用前韵
作者：梁佩兰
朝代：清
体裁：五言律诗

皎月孤城外，凭高此共看。断吟谁最苦，初夏已无寒。星影频穿树，湖声不借滩。他时如记忆，剪烛也追欢。
代泛亭雨后望湖
作者：梁佩兰
朝代：清
体裁：七言律诗

郡斋难得此亭子，太守诗人作画图。抱郭好山经雨洗，贴天明镜带云铺。新虹映日飞红翠，碧涨添流长绿芜。有约更过湖上宿，采菱风起月明孤。
休洗红
作者：梁佩兰
朝代：清
体裁：乐府曲辞

休洗红，洗多红色变。壮女嫁童男，青铜眼中见。东风一夜吹西家，阶前折尽辛夷花。
余佺庐司农新斋落成自题四绝属客酬唱予亦和之·其一
作者：梁佩兰
朝代：清
体裁：七言绝句

点缀官斋也一椽，碧花红树傍来妍。野人相过容疏放，学得吴蚕缓缓眠。
余佺庐司农新斋落成自题四绝属客酬唱予亦和之·其三
作者：梁佩兰
朝代：清
体裁：七言绝句

笛床低度玉波凉，粉壁轻黏白纻霜。不是江南无此景，谢公裙屐带来香。
余佺庐司农新斋落成自题四绝属客酬唱予亦和之·其二
作者：梁佩兰
朝代：清
体裁：七言绝句

玉泉新水碧于纱，日午惟煎内赐茶。閒倚石阑吟不断，为谁心折报瑶华。
余佺庐司农新斋落成自题四绝属客酬唱予亦和之·其四
作者：梁佩兰
朝代：清
体裁：七言绝句

冰纨宫扇却烦暄，水淀风荷静到轩。剑履十年犹发黑，休将橘柚问家园。
佟声远粟园看早梅同赵秋谷中允王紫诠观察陈元孝处士赋
作者：梁佩兰
朝代：清
体裁：七言律诗

黄村久讯无消息，为向诃林寺里寻。孤梦可怜前夜月，名园今副一冬心。冰池影落寒犹浅，衫袖笼来气已深。高会尚烦供纸笔，擘笺书遍酒人吟。
俞介石郡佐招饮官斋
作者：梁佩兰
朝代：清
体裁：七言律诗

湖亭五马昨相邀，仙吏官斋复见招。匝坐竹光流翠釜，障帘花影泻红潮。将然画烛联长句，且听清歌间短箫。公宴一时推大雅，美人何以报琼瑶。
倚杖
作者：梁佩兰
朝代：清
体裁：五言律诗

画图全一杖，曾不外柴门。鸟下青芜夕，人归黄叶村。静惟山影歇，动是水声喧。益得吾生懒，寥寥见本源。
偶题
作者：梁佩兰
朝代：清
体裁：七言绝句

客舍长安昼掩扉，落花何苦上春衣。红楼画阁人难到，新燕身轻自在飞。
偶题
作者：梁佩兰
朝代：清
体裁：七言绝句

芙蓉溪内水三丫，插棘编篱自一家。富贵眼前人不识，满园开遍佛桑花。
偶题
作者：梁佩兰
朝代：清
体裁：五言律诗

苔色上衣桁，橙花扑酒罂。蜜房齐树筑，棋局看人争。白日关门坐，良时荷锸行。但能长若此，身世复何营。
偶题
作者：梁佩兰
朝代：清
体裁：七言绝句

黄豆蒸来满甑香，白盐调下白如霜。更加半碗红黏饭，便是幽人一日粮。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其一
作者：梁佩兰
朝代：清
体裁：七言绝句

二十年来寻好梦，于今始得客扬州。锦帆莫笑隋天子，风俗依然尚冶游。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其七
作者：梁佩兰
朝代：清
体裁：七言绝句

当时名姓早相闻，绝代词人孰似君。今日山头聊一拜，白杨青草已成坟。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其三
作者：梁佩兰
朝代：清
体裁：七言绝句

谁家园子百花香，半出青山半女墙。晴日满河瓜蔓水，照人巾舄尽生凉。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其九
作者：梁佩兰
朝代：清
体裁：七言绝句

前头金笛后银箫，隔浦歌声向晚娇。醉倚夕阳人影外，绿烟如水浸红桥。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其二
作者：梁佩兰
朝代：清
体裁：七言绝句

故人知我好遨游，买得蜻蜓一小舟。共向绿杨深处棹，不须桃叶亦淹留。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其五
作者：梁佩兰
朝代：清
体裁：七言绝句

杰阁孤峰杳霭间，迷楼新作道场山。蜀冈垄阪青松路，赢得高僧日往还。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其八
作者：梁佩兰
朝代：清
体裁：七言绝句

不饮那知水味全，泠泠香雪寺门前。怪来未试龙纲饼，辜负名山第五泉。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其六
作者：梁佩兰
朝代：清
体裁：七言绝句

城郭楼台烟火里，平山堂上豁然开。江南江北看无际，建业钟声又到来。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其十
作者：梁佩兰
朝代：清
体裁：七言绝句

忆从水上跨虹蜺，归路谁知傍竹西。爱杀城南好风景，万家灯火酒楼齐。
傅自远明府招同韩醉白汎舟红桥舍舟上法海寺绕蜀冈登平山堂而还得十截句·其四
作者：梁佩兰
朝代：清
体裁：七言绝句

荇田荷渚放渔篙，山径松门石路高。试著青鞋凌绝顶，茫茫应见广陵涛。
储潭即事·其一
作者：梁佩兰
朝代：清
体裁：七言绝句

山头长日庙门开，估客船舷去复回。打鼓祭神人不断，前滩争抱白鸡来。
储潭即事·其二
作者：梁佩兰
朝代：清
体裁：七言绝句

舟行百里尽滩声，滩石堆来似用兵。不信风雷行地底，举头波浪几曾平。
元夕同诸子集绍风堂即席赋物得岕茶
作者：梁佩兰
朝代：清
体裁：五言律诗

佳客高僧并，华灯彻夜堂。四围兰雪气，一坐豆花香。易得头纲赐，难亲庙后尝。中泠泉最好，谁羡酒鹅黄。
元日
作者：梁佩兰
朝代：清
体裁：七言律诗

紫禁香生五色烟，蓬莱仙仗正朝天。山中又得看新历，湖上都忘隔旧年。往事须眉明镜里，及时花柳晓风前。谁能不饮黄柑酒，一任莺声到枕边。
元日
作者：梁佩兰
朝代：清
体裁：五言律诗

西浦逢元日，风光六度春。乱离仍客舍，贫贱剩閒身。白发那相妒，青山久自亲。一杯新岁酒，更拟作何人。
光孝寺同龚蘅圃方鹤洲赋
作者：梁佩兰
朝代：清
体裁：七言律诗

戒坛草积不曾删，僧径松门尽掩关。幡影似迎天使动，石头争向老夫顽。芙蓉古塔金浮殿，冰雪寒池玉照山。世外幽寻那易得，风尘能有几人閒。
八月十五夜
作者：梁佩兰
朝代：清
体裁：七言律诗

眼见星辰列四旁，中天流影到閒堂。分明夜色人难舍，不待风吹气已凉。欲吸光华归肺腑，若为冰雪化衣裳。年年此度催头白，莫叹芙蓉是拒霜。
公无渡河
作者：梁佩兰
朝代：清
体裁：乐府曲辞

公无渡河。噫。公渡河。公渡河何之。河流澌澌。噫。
六莹堂堂前梅重阳日一花开同王说作陈元孝诸子分赋
作者：梁佩兰
朝代：清
体裁：七言律诗

东风先报草堂人，九日梅花一朵新。隔岁已知天气候，当时偏见雪精神。谁斟热酒依寒菊，独遣閒情对早春。待到月明还共赏，朗吟诗句动南邻。
兰湖大师以灯夕诗见贻次韵奉答·其一
作者：梁佩兰
朝代：清
体裁：七言绝句

佳节空斋不点灯，金钱欲买实无能。明明如月琉璃下，谁似兰湖一个僧。
兰湖大师以灯夕诗见贻次韵奉答·其三
作者：梁佩兰
朝代：清
体裁：七言绝句

独坐无邻夜气漫，拥炉惟有炷沉檀。敝裘一领犹嫌少，不畏春寒畏雨寒。
兰湖大师以灯夕诗见贻次韵奉答·其二
作者：梁佩兰
朝代：清
体裁：七言绝句

绿烟红雨浸成迷，花树穿墙压欲低。灯市尚闻人到少，与师明日试扶藜。
兰湖大师以灯夕诗见贻次韵奉答·其五
作者：梁佩兰
朝代：清
体裁：七言绝句

西堰城南咫尺间，如何各住似深山。羡他沙鹤来湖上，为啄青蒲数往还。
兰湖大师以灯夕诗见贻次韵奉答·其四
作者：梁佩兰
朝代：清
体裁：七言绝句

沾泥桑屐懒行游，写得藤笺当远邮。借问菜畦春渐长，采青前夜几人揉。
兰溪
作者：梁佩兰
朝代：清
体裁：五言律诗

江阔疑山断，回城复作屏。波纹萦素练，天半失空青。倚棹闻香草，标旗见酒亭。夜来灯火发，倒影乱明星。
兰石
作者：梁佩兰
朝代：清
体裁：五言绝句

笔墨两不知，作此一拳石。自有天地来，当长几千尺。
具茨山堂待月
作者：梁佩兰
朝代：清
体裁：五言律诗

远色生虚馆，微阳落近郊。高僧相对坐，反在一间茅。水动闻鱼蕝，灯明见鹤巢。何因林外影，江月夜深抛。
典裘歌为余佺庐中丞赋
作者：梁佩兰
朝代：清
体裁：古风

海外扶桑挂弓箭，南军北指如旋电。瓜步洲沿下濑军，桃花水绕长江练。艅艎万翼连樯乌，吴儿捩柁争喧呼。官家给粮自有额，岂知道远愁前途。狐裘蒙茸坐淮上，草木山川尽欣向。是谁挹注成江河，能使舟人失惆怅。中丞以德及下民，耳目所到即施仁。典裘一事亦偶耳，此念已足垂千春。况乃江南莅来久，风俗骄奢变深厚。洁白长持冰雪心，更张屡出云雷手。大人心为天下忧，细故焉肯为身谋。闾阎匹帛尽易煖，汉阳枉用珍鸡裘。我歌典裘歌一曲，歌罢山青水深绿。纪事无妨越客吟，称诗可当吴风录。方今圣人升明堂，九州万国瞻垂裳。我公本是仲山甫，会须补衮山龙旁。
养蜜谣
作者：梁佩兰
朝代：清
体裁：乐府曲辞

三尺土，一万户。大王南面万岁，小臣稽首稽首。俯贡花，跪两股。磨刀来，磨刀来。土化灰，大王小臣上天。
养马行
作者：梁佩兰
朝代：清
体裁：古风

贤王爱马如爱人，人与马并分王仁。王乐养马忘苦辛，供给王马王之民。马日龁水草百斤，大麦小麦十斗匀。小豆大豆驿递频，马夜龁豆仍数巡。马肥王喜王不嗔，马瘠王怒王朴人。东山教场地广阔，筑厩养马凡千群。北城马厩先鬼坟，马厩养马王官军。城南马厩近大海，马爱饮水海水清。西关马厩在城下，城下放马马散行。城下空地多草生，马头食草马尾横。王谕养马要得马性情，马来自边塞马不轻。人有齿马，服以上刑。白马王络以珠勒，黑马王络以紫缨，紫骝马以桃花名。斑马缀玉缫，红马缀金铃。王日数马，点养马丁。一马不见，王心不宁。百姓乞为王马，王不应。
养马行
作者：梁佩兰
朝代：清

贤王爱马如爱人，人与马并分王仁。王乐养马忘苦辛，供给王马王之民。马日龁水草百斤，大麦小麦十斗匀。小豆大豆驿递频，马夜龁豆仍数巡。马肥王喜王不嗔，马瘦王怒王扑人。东山教场地广阔，筑厩养马凡千群。北城马厩先鬼坟，马厩养马王官军。城南马厩近大海，马爱饮水海水清。西关马厩在城下，城下放马马散行。城下空地多草生，马头食草马尾横。王谕养马要得马性情，马来自边塞马不轻。人有齿马，服以上刑。白马王络以珠勒，黑马王络以紫缨，紫骝马以桃花名。斑马缀玉锁，红马缀金铃。王日数马，点养马丁，一马不见，王心不宁。百姓乞为王马王不应。
再促吴山带
作者：梁佩兰
朝代：清
体裁：五言律诗

归来一觉眠，秋月两回圆。离别还如此，须眉忆隔年。船船移浦火，叶叶下皋烟。徒使频搔首，清光影在天。
再偕水天炼师宿镇海楼
作者：梁佩兰
朝代：清
体裁：五言律诗

羽客经过处，层楼两度来。玄心涵象罔，紫气接蓬莱。北斗当窗转，南山对枕开。何曾梦庄蝶，返照入灵台。
再叠前韵别献孟
作者：梁佩兰
朝代：清
体裁：古风

舟行爱学牛马走，波平幸少蛟螭怪。十二月来将立春，三十年前共投芥。齐州几点指可数，中原一发天何隘。冰气侵眉突作棱，雪花打笠飞无蒂。可怜细雨昨夜湿，欲得南风无处卖。黄公酒垆且就饮，麻姑爪甲那爬疥。老来久受无尽珠，少小已绝摩登戒。分携禺峡作两人，转忆罗浮上三界。黄茅夹岸半虎迹，红梅种驿非公廨。前路幽并客独行，今日船舷与君拜。龙文百斛好独扛，犊鼻一竿聊复晒。草堂写入陋巷志，棠溪汲取丹泉瀣。苍天有意属豪杰，世人未必皆聋瞆。山到南衡地自高，水出天彭众寻派。神龙矫矫两翼飞，天马狞狞四蹄快。此时朝庙推只立，况乃制作能不坏。何人不奉北杏盟，有日来朝葛卢介。平居共碎铁如意，夙昔对眠簟呈薤。沙尘捲地马尚驮，土锉张灯日将迈。将入承明侍衮龙，敢忘田间策健犗。
冬日漫兴四首·其一
作者：梁佩兰
朝代：清
体裁：七言律诗

一假归来五冬腊，青山私喜得閒居。寒云莽莽浮天地，白日深深到屋庐。往事风尘长矫首，故人京雒久无书。连朝大雪临湖屿，犹候湖晴自斸鱼。
冬日漫兴四首·其三
作者：梁佩兰
朝代：清
体裁：七言律诗

瓯骆东南已太平，龙庭犹自重佳兵。边头旧设飞狐塞，关隘新添杀虎城。元勇勋庸书铁券，将军壁垒树铜钲。雪中纵猎阴山下，部落归降已勒铭。
冬日漫兴四首·其二
作者：梁佩兰
朝代：清
体裁：七言律诗

圣人郊祀通灵贶，忆昔曾为侍从臣。泰壹帝临星八极，璧坛神沛月重轮。得闻赤雁歌成阕，拟奏甘泉赋又新。笔札赐来仍潦倒，子云才思近何人。
冬日漫兴四首·其四
作者：梁佩兰
朝代：清
体裁：七言律诗

西秦告籴北防边，经国今时属大贤。搜粟正除都尉日，牧羊新拜大夫年。从来银瓮能祥地，岂有钱星不应天。堪笑腐儒穷巷老，重将词赋向人传。
冬日西园晚望
作者：梁佩兰
朝代：清
体裁：五言律诗

风景西畴别，园林画井疆。人烟沧海尽，鸟影白云长。日落江帆隐，天寒野菜黄。最堪留赏处，红藕一家庄。
冬日陈元孝诸子过宿六莹堂分赋
作者：梁佩兰
朝代：清
体裁：五言律诗

此心非一夜，客至得同堂。冰气浮阴井，梅花落破床。冻吟闻雨歇，孤烛影人长。莫便迟清晓，西城角满霜。
冬至岑霍山吴承云周大樽过六莹堂分赋
作者：梁佩兰
朝代：清
体裁：七言律诗

日南天气似春融，冬至教人畏北风。白发渐生容易老，青山长在未应穷。阳回斗柄时过半，子到泉心月正中。独把一杯灯下酌，夜深还喜故人同。
冬草
作者：梁佩兰
朝代：清
体裁：五言律诗

生理何时见，柴门冻一旬。遥从天地闭，深识雪霜仁。前路谁回首，空山自古春。未应憔悴色，黏著老夫身。
冲虚观
作者：梁佩兰
朝代：清
体裁：古风

天人怪我痴，谪向人间世。青年不自宝，白发忽相继。垂老投道宫，叩额谒上帝。精诚贯神明，斋沐去形秽。群峰俨齐揖，百神互环卫。幡幢满风扬，松柏深日蔽。昔在晋宋时，秩祀有常制。玉简宣祝釐，铜鱼告埋瘗。真气长往来，历代几更替。我皇重怀柔，每岁崇望祭。行将配岳渎，不久兹圭币。道人坐烧丹，冠结蓬莱髻。一别上瑶坛，钟声送摇曳。
冲虚观古梅行
作者：梁佩兰
朝代：清
体裁：古风

冲虚观前有古梅，传是葛仙手所种。千年老干积铁黝，一树繁花照人冻。石室斜窥入户飞，玉晨上作焚香供。当时葛仙自汲井，岂少弟子代提瓮。灌溉年时接混茫，支撑造化排澒洞。丹气常存旧蕴隆，罡风不畏新摇动。拚死层层大雪埋，为生日日高人共。世情闾巷谁解识，天骨岩崖自惊众。生长金庭格已高，结成琼蕊蜂难鬨。童子坛边执苕帚，瘦鹤阶前啄砖缝。分明天地剩寂寥，纳取玄黄养虚空。名山孤兀不傍人，肯信仙材竟无用。欲去还迟玉女留，云中么凤来相送。
冲虚观赠张道士
作者：梁佩兰
朝代：清
体裁：古风

濛濛太古云，留我世上客。红泉映玉沙，朱草络幽石。道人煮香饭，相饷至日夕。明月下西峰，樵归断行迹。
凤栖梧·天宁禅院宴集
作者：梁佩兰
朝代：清
体裁：词

积雪初消江峡口。孤寺相寻，又饮端州酒。隔水鹤归松暝后。禅堂僧定金钟吼。灯影照人如白昼。紫罽青绫，合坐皆耆旧。密字真珠书满袖。吟哦适尽莲花漏。
凤阳
作者：梁佩兰
朝代：清
体裁：五言律诗

万古涂山国，淮淝此合流。天成龙虎地，人识帝王州。飞雁虚银海，遗艮记玉旒。忍看陵墓上，风雨折松楸。
出中宿峡口夜泊
作者：梁佩兰
朝代：清
体裁：五言律诗

戍楼传驿火，隐隐在山腰。月落疑江晓，云飞似峡摇。无人成独坐，有梦托今宵。记得来时路，风帆趁晚潮。
出京口号寄程周量·其一
作者：梁佩兰
朝代：清
体裁：七言绝句

珂马丁当入禁庐，出京人驾小牛车。不因痛哭空陈策，那得穷愁更著书。
出京口号寄程周量·其三
作者：梁佩兰
朝代：清
体裁：七言绝句

绿旗军妇拨金槽，紫帐哥舒带宝刀。一个腐儒无处立，太行山色照来高。
出京口号寄程周量·其二
作者：梁佩兰
朝代：清
体裁：七言绝句

天南天北路争长，欲取仙人玉尺量。莫说太长行不得，鹧鸪生在越王乡。
出京口号寄程周量·其四
作者：梁佩兰
朝代：清
体裁：七言绝句

荔枝龙眼花尽开，岭南归去心悠哉。有人问我作何事，答道昭王冢上来。
分水龙王庙
作者：梁佩兰
朝代：清
体裁：古风

两山垂断崖，中有涧水溅。喷来作倾湫，飞出割波面。南北成异流，上下划一线。诚哉水府尊，赫矣龙王殿。神飙翠旗卷，赤日朱帐炫。维王负忠烈，在宋值昏垫。天目有明誓，黄河示灵现。今皇祀典昭，往代牲璧荐。我行自鲍丘，经过溯淮甸。大江去扬舲，更乞长风扇。
分水龙王庙
作者：梁佩兰
朝代：清
体裁：五言律诗

九河来马颊，一水出龙湫。客路随南下，神功断北流。波涛天地转，日月古今浮。再拜瞻宫殿，萧森万木秋。
刈稻
作者：梁佩兰
朝代：清
体裁：五言律诗

今年秋稼好，钱镈日纷纷。禾黍西风外，农谈过客闻。龙鳞开绣陌，鸟影度黄云。不觉千村暗，枫林又夕曛。
初入罗浮登华首台宿尘公精舍
作者：梁佩兰
朝代：清
体裁：古风

谁知蓬莱山，今晨于此见。割来自左股，飞出向西面。峰形宫阙敞，谷口陂陀断。折行类曲阪，倒挂同绝栈。初疑路难度，久蹑步方展。铁壁截数重，云崖划双扇。诸溪叠相应，奇石坐可选。万松夹疏竹，一径入深院。时当冬气严，反觉寒色浅。解衣卸红罽，投策染苍藓。夕阳衔后山，远烧掣急电。夜闻僧扣钟，客心泠然善。
初冬舟发东江赴钱蔗山明府游罗浮之约先此奉柬
作者：梁佩兰
朝代：清
体裁：七言律诗

郡城长夏同携手，节候惊人忽过秋。病后几番疏远讯，身閒今始赴佳游。江空极浦沙盘鹤，天入高帆月照流。欲访名山寻地主，故人先为说罗浮。
初夏同陈健夫涂幼清集博问亭将军白燕栖分赋·其一
作者：梁佩兰
朝代：清
体裁：五言律诗

大雅知名久，相过忍遽分。退朝多暇日，拖阁半閒云。金薤明书麓，琉璃织簟纹。繁华眇何托，幽事绝人群。
初夏同陈健夫涂幼清集博问亭将军白燕栖分赋·其二
作者：梁佩兰
朝代：清
体裁：五言律诗

宫槐接苑墙，蝉噪夏初长。翠幄游丝静，晶盘荐食凉。拾来皆蕙草，倾吐即珠囊。一试题缣素，波涛墨满床。
初夏絺绤幼女庆身无完衣诗以志之
作者：梁佩兰
朝代：清
体裁：古风

小女才十岁，聪慧已知学。翡翠为横钗，蜻蜓结丫角。持花向清镜，听燕语红幕。汝父为贫官，石田少收穫。汝母抚幼弟，机杼忘织作。今朝换絺绤，令汝衣裳恶。虽则衣裳恶，犹似雪浣濯。岂无吴白苧，亦有越黄葛。一到迎秋风，依旧感零落。
初秋偕诸子过远公心公薝卜精舍分韵·其一
作者：梁佩兰
朝代：清
体裁：五言律诗

稻畦连菜圃，满地络秋瓜。到寺闻斋磬，临湖摘藕花。客閒移枕簟，僧熟脱袈裟。日午留中食，冰泉沁齿牙。
初秋偕诸子过远公心公薝卜精舍分韵·其二
作者：梁佩兰
朝代：清
体裁：五言律诗

佳事那能再，閒情此暂空。老夫忘发白，秋色照人红。窗阔风三面，楼高日一弓。角声催骑动，恨不住山中。
初秋同诸公过访远公法性寺
作者：梁佩兰
朝代：清
体裁：五言律诗

赋诗寻寂寞，清晓叩山门。出定僧方觉，闻香客不言。孤花抱幽艳，细草变寒根。落叶巢乌下，钟鸣夕未昏。
前有一樽酒行
作者：梁佩兰
朝代：清
体裁：乐府曲辞

前有一樽酒。宾客满堂，主人上寿。皇帝陛下万岁，天下无事。我人民享康乐，俱得宴会。饮酒自卯至酉。牛羊壮大，有金有玉不足言，但愿今日相对，天长地久。
十七夜月
作者：梁佩兰
朝代：清
体裁：五言律诗

好月秋难得，中天首重搔。直升银汉上，横影玉绳高。积雪连湖树，依人上布袍。不无圆缺思，吟望几宵劳。
十三夜月
作者：梁佩兰
朝代：清
体裁：五言律诗

皎月已如此，高看忍遽眠。露垂仙掌外，秋向帝城偏。渐觉清光满，翻思后夜圆。嫦娥隔河汉，隐隐立当前。
十九秋诗 其一 秋瀑
作者：梁佩兰
朝代：清
体裁：五言律诗

千峰万峰瀑，一气洗秋空。下界半生雨，上天长有风。并云垂窈窕，为雪破鸿濛。飞入阴崖里，波涛满涧中。
十九秋诗 其七 秋镜
作者：梁佩兰
朝代：清
体裁：五言律诗

不信清霜镜，能开旧日容。西风散杨柳，寒露滴芙蓉。孤梦侵难晓，閒情对欲慵。谁能背秋水，同听白云钟。
十九秋诗 其三 秋原
作者：梁佩兰
朝代：清
体裁：五言律诗

天围衰草外，一色散寒原。苍莽不知处，霜烟空有痕。猎人回陇阪，烧影隔山村。禾黍高低路，西风向夕翻。
十九秋诗 其九 秋灯
作者：梁佩兰
朝代：清
体裁：五言律诗

青灯抱孤影，耿耿向床头。衡汉四天寂，草堂今夜秋。真能开病眼，莫更照深愁。颇怪风惊树，寒霜满地流。
十九秋诗 其二十 秋戍
作者：梁佩兰
朝代：清
体裁：五言律诗

辛苦炎方戍，三年尚未回。角声中夜起，秋色满城来。北雁飞南海，边风入汉台。万行新种柳，零落似龙堆。
十九秋诗 其二十一 秋蝶
作者：梁佩兰
朝代：清
体裁：五言律诗

翕翕遍香芜，穿来色又无。一团霜褪粉，几点露沾须。仙女留裙带，滕王入画图。花时那足恨，芳气在秋孤。
十九秋诗 其二十二 秋菜
作者：梁佩兰
朝代：清
体裁：五言律诗

采得园中菜，朝来手满霜。菌肥团雪脆，莼滑引丝长。待切金橙细，同添玉梗香。艰难营一饱，滋味与谁尝。
十九秋诗 其五 秋楼
作者：梁佩兰
朝代：清
体裁：五言律诗

美人汎瑶瑟，清晓上高楼。空际鸟翻影，远山云送秋。衣裳朝一面，河汉抱西流。目断情无奈，风帘倚玉钩。
十九秋诗 其八 秋琴
作者：梁佩兰
朝代：清
体裁：五言律诗

张琴思太古，抱膝向高天。穆穆来群圣，冷泠语一弦。月华寒有水，云气白无烟。记得栖神骨，罗浮住隔年。
十九秋诗 其六 秋塘
作者：梁佩兰
朝代：清
体裁：五言律诗

岂有菰蒲绿，寒塘八月秋。经时因雨长，迟日待霜流。写月为人照，连湖合镜浮。惊来飞似雪，几点落轻鸥。
十九秋诗 其十 秋衫
作者：梁佩兰
朝代：清
体裁：五言律诗

不因秋便老，奇服奈吾何。倚竹沾霜露，留香立芰荷。风尘迎客少，钟磬礼僧多。拾得新红叶，溪头学制蓑。
十九秋诗 其十一 秋簟
作者：梁佩兰
朝代：清
体裁：五言律诗

近得蛮藤簟，虚窗独自开。玉人留枕去，冰气上床来。落叶飘何早，微霜拂数回。与谁怜月好，携去卧池台。
十九秋诗 其十七 秋猎
作者：梁佩兰
朝代：清
体裁：五言律诗

秋色散荒林，天低旷野阴。烧痕沙碛断，霜气草根深。迸落惊苍雁，高弯爱绿沉。少年游猎好，衰老独何心。
十九秋诗 其十三 秋烟
作者：梁佩兰
朝代：清
体裁：五言律诗

只在碧空里，高秋无此清。丝丝水云结，白白芦花明。远烧断不见，疏灯深又生。潇湘开六幅，一幅画难成。
十九秋诗 其十二 秋渔
作者：梁佩兰
朝代：清
体裁：五言律诗

空江天上下，渔影竟江天。一片眼空阔，半竿神寂然。鱼龙寒在底，河汉肃当前。未拂珊瑚树，芦中且暂眠。
十九秋诗 其十五 秋社
作者：梁佩兰
朝代：清
体裁：五言律诗

江郊喧赛社，墟里遍秋烟。晓日高原外，西风落叶前。鸡豚分祭肉，箫鼓合神弦。更约酬田祖，冬来庆有年。
十九秋诗 其十六 秋帘
作者：梁佩兰
朝代：清
体裁：五言律诗

爱入青帘去，新槽压酒红。四傍谁伴影，一客自衰翁。落叶疏林下，清霜白露中。但令沉醉死，不必哭秋风。
十九秋诗 其十四 秋寺
作者：梁佩兰
朝代：清
体裁：五言律诗

古寺飞崖顶，盘空踏几重。路危藤树络，门仄石堂封。洗钵僧临瀑，侵云鸟堕松。不知岩谷响，猿啸一声钟。
十九秋诗 其四 秋屋
作者：梁佩兰
朝代：清
体裁：五言律诗

半亩城南屋，柴门近枕湖。带霜红桕树，啼月白头乌。痛饮心先死，寒吟骨并孤。往来从客少，来者是吾徒。
十九秋诗·其二
作者：梁佩兰
朝代：清
体裁：五言律诗

山瀑层层落，深秋气尽交。地应沉雁荡，天欲坼鸿苞。大壑风回响，高松月照巢。有谁临绝顶，自结一人茅。
十九秋诗·其十九
作者：梁佩兰
朝代：清
体裁：五言律诗

赭目新调马，狼牙旧试弓。杀应穷地下，飞欲尽天中。霜气三时变，云罗四面通。不知风落木，犹自射虚空。
十九秋诗·其十八
作者：梁佩兰
朝代：清
体裁：五言律诗

千点草头飞，穿云入望微。锦泥呈宝铰，红袜贴弓衣。鹰隼风霜健，熊罴窟宅肥。铜盘争割炙，落日总忘归。
十五夜值雨同诸子分韵·其一
作者：梁佩兰
朝代：清
体裁：五言律诗

木落风归树，堂深雨薄檐。明珠真有泪，宝镜谢无盐。对酒难胜酌，笼灯亦下帘。谁能三五夜，閒坐闷厌厌。
十五夜值雨同诸子分韵·其二
作者：梁佩兰
朝代：清
体裁：五言律诗

听雨尽堪怜，良宵不肯眠。水烟行作地，箕毕欲为天。素魄高难湿，明河暗自圆。岂无玄兔影，云散即当前。
十五夜月·其一
作者：梁佩兰
朝代：清
体裁：五言律诗

佳节仍为客，长空月一轮。望中玄兔影，天外白头人。浩荡浮寒水，纤微见玉尘。九重丹禁地，滴滴露华新。
十五夜月·其二
作者：梁佩兰
朝代：清
体裁：五言律诗

豁落天何所，千山影尽稀。对来双眼醒，寒入一心微。列宿涵光满，栖乌绝夜飞。城南有戍妇，明镜盼人归。
十八滩
作者：梁佩兰
朝代：清
体裁：古风

滩势如长蛇，二百里曲折。乍行互沿转，稍入即灭没。谽谺露石根，澒洞穿水穴。水色变昏旦，沙礐起凸凹。盘涡戒北趾，赴壑妨石齧。当其奔雷霆，顷刻蔽日月。天轮无时翻，地轴自古裂。滩神示灵异，水怪太琐屑。所行仅线缕，公然作根闑。龙吟头不回，鸟过目忽瞥。愁云两崖伏，积雪重阴结。牵舟类衔索，险厄同锁铁。忽然见长江，山川尽光悦。
十八滩上作
作者：梁佩兰
朝代：清
体裁：五言律诗

百丈牵山顶，长江不肯流。风雷争白日，滩水逆孤舟。沙涨惟妨岸，天低不似秋。归心托飞雁，先已到罗浮。
十六夜雨
作者：梁佩兰
朝代：清
体裁：五言律诗

不分当圆景，嫦娥满泪痕。仍将团扇掩，谁使玉盘翻。天半鱼龙泣，秋阴草木繁。何时倚芳桂，流影到前轩。
十四夜月
作者：梁佩兰
朝代：清
体裁：五言律诗

古观听钟闭，空阶看月升。鉴来千缕发，光隔一痕冰。天阔连珠斗，河明挂玉绳。欲迟明夜满，窗牖几回凭。
十放诗·放云
作者：梁佩兰
朝代：清
体裁：五言律诗

英英满怀袖，举手忽长空。寥绝人烟外，高盘鸟道中。鱼鳞还映水，车盖莫飘风。转忆年来懒，连朝得暂同。
千僧饭镬歌
作者：梁佩兰
朝代：清
体裁：古风

大如洪炉高如鼎，土色不生金铁性。阴阳鼓铸无记铭，以手摩荡光有青。腹而皤而纳海水，达磨井乾见井底。玉禾满车车九牛，量沙米粒成山丘。南华老僧持咒立，火气腾腾真珠泣。当时击子击一声，众僧饱饭如立屏。千年之后无施主，海水亦望天上雨。
华山畿·其一
作者：梁佩兰
朝代：清
体裁：乐府曲辞

华山畿，牛蹄拍不前。牛尾掉两边，好是为侬怜。
华山畿·其二
作者：梁佩兰
朝代：清
体裁：乐府曲辞

华山畿，树塞云阳路。孔雀东南飞，步步相回顾。
华首台夜坐同陈献孟赋
作者：梁佩兰
朝代：清
体裁：七言律诗

历历高厓隔断烟，夜深人似坐空天。四方星列众峰外，一院月明双瀑前。松影暗移巢鸟乱，石堂寒闭定钟圆。与君笑指山僧榻，此是维摩不二禅。
华首后山东溪
作者：梁佩兰
朝代：清
体裁：古风

晓起临东溪，霜气清濛濛。残星落溪水，松柏来疏风。初闻噪寒禽，久知寺角钟。溪侧一钓台，相映崖花红。其上通天岩，叠石盘高空。中见蝙蝠飞，不辨西与东。须臾日始出，幽翳豁远峰。眺听任耳目，清泠荡心胸。又将振孤策，双瀑寻黄龙。
卓锡泉
作者：梁佩兰
朝代：清
体裁：五言绝句

高僧静无言，山影寂相向。石臼闻雪声，神泉出禅杖。
南乡子·丫兰
作者：梁佩兰
朝代：清
体裁：词

夏月养风凉。吹出蘅芜别样香。好是赵家娇姊妹，昭阳。不管骚人愿结裳。空谷也扬扬。一气同根没短长。半夜酒醒看夜合，相将。清梦还思入碧湘。
南乡子·岩砚
作者：梁佩兰
朝代：清
体裁：词

小雨半池荷。滴到蕉窗叶几多。似有峡云埋洞口，来过。指点疏星在绛河。开匣不曾磨。已觉生烟满玉波。笔格试来谁最好，吴拖。肯许人知换白鹅。
南乡子·榕阴
作者：梁佩兰
朝代：清
体裁：词

一片绿当心。四面高空自作林。地籁过时天籁起，风吟。箕踞其中独鼓琴。夕照不知沉。虎倒龙颠蔽叶阴。谩说墙头桑羽葆，堪寻。杖策归来月已深。
南乡子·玳管
作者：梁佩兰
朝代：清
体裁：词

玳瑁海人乘。蜕甲犹堪重管城。碧血结为红玛瑙，通明。三寸拈来当紫琼。斑竹怨湘灵。泪湿离骚一卷经。争似绿天无事日，书成。现出珠崖动四溟。
南乡子·素馨
作者：梁佩兰
朝代：清
体裁：词

开白一汀烟。市出三城日万钱。绾得佳人头上髻，堪怜。掩映鸦黄缀翠钿。朱雀小窗前。斗帐香笼不忍眠。供养世尊无内外，灯悬。总作天花落梵天。
南乡子·荔枝
作者：梁佩兰
朝代：清
体裁：词

南海最知名。孰与胡桃比重轻。饤出金盘亲手擘，猩猩。不信胭脂尽化冰。恐是许飞琼。恐是仙人下碧城。翡翠裙香尝也未，卿卿。一笑能教一坐倾。
南乡子·莞香
作者：梁佩兰
朝代：清
体裁：词

点汗透单衣。著个熏笼也却宜。难得马蹄冈马尾，如丝。急取银灰拨玉匙。雾结隐蛟螭。不数龙涎与麝脐。小小紫囊藏几片，称奇。莫惜黄金问女儿。
南乡子·葛衫
作者：梁佩兰
朝代：清
体裁：词

纤葛出增城。就是蜻蜓翼较轻。三伏制来衣贴体，清泠。怕逗风吹习习声。犹记织初成。花下灵梭缓缓停。添向女儿箱第一，聪明。入贡雷州浪得名。
南乡子·葵扇
作者：梁佩兰
朝代：清
体裁：词

湖外种芙蓉。那得清凉入屋中。惟有蒲葵裁六角，摇风。不觉人人学谢公。随地助谈锋。障尽吹尘十丈红。思向罗浮看瀑布，黄龙。蝴蝶飞来扑又空。
南乡子·藤簟
作者：梁佩兰
朝代：清
体裁：词

宛在水中央。捲起虾须夏日长。人字结将千万个，成行。不待风吹入梦凉。辗转贴衣裳。犹带崖州草木香。一任蝉鸣深柳下，斜阳。潋滟波光上屋梁。
南安舟中即事·其一
作者：梁佩兰
朝代：清
体裁：七言绝句

行人解识称庾岭，平越高名与岭齐。鸟道只同骑马入，当时谁请一丸泥。
南安舟中即事·其三
作者：梁佩兰
朝代：清
体裁：七言绝句

九十九曲上犹水，篙师荡楫往来频。牛羊满目平田上，不见芙蓉渡口人。
南安舟中即事·其二
作者：梁佩兰
朝代：清
体裁：七言绝句

舟行初放几重滩，向晚滩声欲作寒。掩映画图人不觉，隔江晴雪挂鱼竿。
南安舟中即事·其五
作者：梁佩兰
朝代：清
体裁：七言绝句

东山古寺一钟鸣，半夜吹来杂水声。星蔽远峰犹未出，渔灯几点照人明。
南安舟中即事·其六
作者：梁佩兰
朝代：清
体裁：七言绝句

分明江水葡萄绿，剪出鲛绡入眼新。谁识卸来青黛色，石君山上有夫人。
南安舟中即事·其四
作者：梁佩兰
朝代：清
体裁：七言绝句

片帆飞去几湾环，总在春流杳霭间。万树高松天外出，江行难见此青山。
南归杂吟·其一
作者：梁佩兰
朝代：清
体裁：七言绝句

白驴虽瘦四蹄轻，细犊车随蹀躞行。载得张华书十乘，不须回顾旧燕城。
南归杂吟·其七
作者：梁佩兰
朝代：清
体裁：七言绝句

丁字沽连西直沽，天津桥外属长芦。白鱼紫蟹青菰饭，我欲烟波作钓徒。
南归杂吟·其三
作者：梁佩兰
朝代：清
体裁：七言绝句

黄船坞口接通州，一拜龙祠别鲍丘。从此入南忘入北，九河流到九江流。
南归杂吟·其九
作者：梁佩兰
朝代：清
体裁：七言绝句

平原秋草著霜肥，放鹘擒鹅列四围。何似蠮螉关塞好，海东青贴碧天飞。
南归杂吟·其二
作者：梁佩兰
朝代：清
体裁：七言绝句

笑指天边放白鹇，红舷先泊大龙湾。买将发棹长河去，日听吴歌杳霭间。
南归杂吟·其二十
作者：梁佩兰
朝代：清
体裁：七言绝句

冻死无过黑貉裘，氍毹一领更蒙头。天行肃杀寻常事，莫向风前怨石尤。
南归杂吟·其二十一
作者：梁佩兰
朝代：清
体裁：七言绝句

舟行迟速不由风，只在前舟有路通。逢著夹河行欲断，一林柿叶照人红。
南归杂吟·其二十三
作者：梁佩兰
朝代：清
体裁：七言绝句

朦胧星月浸秋烟，风起舟行未曙天。却使飞禽翻向后，看人骑马几能前。
南归杂吟·其二十二
作者：梁佩兰
朝代：清
体裁：七言绝句

野老田间打麦回，茅堂新酿拨缸开。村前万顷黄芽菜，都向船头日影来。
南归杂吟·其五
作者：梁佩兰
朝代：清
体裁：七言绝句

千扇高帆一线过，舟行今日好风多。村童岸上吹黄叶，溪女沙边唤白鹅。
南归杂吟·其八
作者：梁佩兰
朝代：清
体裁：七言绝句

绕河堤岸几湾环，涌出陂陀即是山。忽见夕阳移浦口，不知帆影落林间。
南归杂吟·其六
作者：梁佩兰
朝代：清
体裁：七言绝句

沿洄村岸傍河漘，驴放秋田啮草新。一缕水烟林影外，打鱼人唤买鱼人。
南归杂吟·其十
作者：梁佩兰
朝代：清
体裁：七言绝句

津门流下即砖河，三日川程一日过。枫叶几时看得到，东南秋色渡江多。
南归杂吟·其十一
作者：梁佩兰
朝代：清
体裁：七言绝句

渐觉秋残朔气回，重阳节后菊花开。酌将金𤂷千杯醉，买得银鱼百尾来。
南归杂吟·其十七
作者：梁佩兰
朝代：清
体裁：七言绝句

处处霜封隔枣林，家家门掩拭秋砧。月明不照劳人梦，水定能空静者心。
南归杂吟·其十三
作者：梁佩兰
朝代：清
体裁：七言绝句

得从渔父棹歌回，动地边风听莫哀。不见雍奴三角淀，汉家曾破五幡来。
南归杂吟·其十九
作者：梁佩兰
朝代：清
体裁：七言绝句

熏炉一片菜花铜，天气初寒著火红。珍重竹床兼纸被，女儿香蕴在当中。
南归杂吟·其十二
作者：梁佩兰
朝代：清
体裁：七言绝句

九月鹰风窣地新，河流深处总无尘。堤边万树疏杨柳，映出红衫画里人。
南归杂吟·其十五
作者：梁佩兰
朝代：清
体裁：七言绝句

飒然风起大河傍，气候何常是北方。怪得今年多雨色，秋高木叶不曾黄。
南归杂吟·其十八
作者：梁佩兰
朝代：清
体裁：七言绝句

土屋孤村绝四邻，马蹄长日扑沙尘。经过竞说桃花口，那得秦时避世人。
南归杂吟·其十六
作者：梁佩兰
朝代：清
体裁：七言绝句

曲渚圆沙竹影团，客行遥作几重看。人家杨柳为门户，半挂鱼罾半钓竿。
南归杂吟·其十四
作者：梁佩兰
朝代：清
体裁：七言绝句

坐来深夜倍精神，起向船头立数巡。两岸水声风在树，一奁天镜月窥人。
南归杂吟·其四
作者：梁佩兰
朝代：清
体裁：七言绝句

潞河水消三四尺，香河水消五尺馀。闻道卫河犹作涨，枕河人半未安居。
南归道出潞河金丝五出送流连信宿于其还自都门赋此志别·其二
作者：梁佩兰
朝代：清
体裁：五言律诗

河流声不断，都为送行情。霜暗前村树，舟停一日程。浦渔围远火，秋角隔重城。念尔还京雒，人争识长卿。
南海探梅·其一
作者：梁佩兰
朝代：清
体裁：七言绝句

庙门铜鼓动波间，黄木行来有几湾。三十里中皆是雪，不留一片认青山。
南海探梅·其三
作者：梁佩兰
朝代：清
体裁：七言绝句

乍来一见称奇绝，直至前头总不言。任是美人难得比，有谁还忆苧萝村。
南海探梅·其二
作者：梁佩兰
朝代：清
体裁：七言绝句

四天垂下遍花峰，一叠峰盘数百重。便欲结茅峰里住，冬来长日作花农。
南海探梅·其五
作者：梁佩兰
朝代：清
体裁：七言绝句

如烟如雾总茫茫，半炙霜红半日黄。五色照来无定转，也留人影在清光。
南海探梅·其六
作者：梁佩兰
朝代：清
体裁：七言绝句

看到斜阳未忍回，氍毹布席尚徘徊。要令刺眼光凌乱，不避横身玉倒颓。
南海探梅·其四
作者：梁佩兰
朝代：清
体裁：七言绝句

花时寒色倍精神，倒压高崖气尽新。不是千年老松树，如何根干满龙鳞。
南海神庙书事答陆义山并次原韵·其一
作者：梁佩兰
朝代：清
体裁：七言绝句

扶胥日上海云融，若木花开殿角东。铜鼓祭神人尽到，不知潮信为谁通。
南海神庙书事答陆义山并次原韵·其三
作者：梁佩兰
朝代：清
体裁：七言绝句

软风无力度香微，为罥明霞上画衣。羡杀庙门红豆树，一双孔雀自交飞。
南海神庙书事答陆义山并次原韵·其二
作者：梁佩兰
朝代：清
体裁：七言绝句

翠盖霓旌夹道垂，真珠裙沓玉阶迟。游人避去惊龙女，海客何因得共随。
南海神庙古木棉花歌
作者：梁佩兰
朝代：清
体裁：古风

君不见南方草木状最奇，木棉珍木天下知。祝融庙前更特出，突兀磊砢无卑枝。尊如冠盖贵人高在上，其下低头莫能仰。须眉足发人慷慨，丰骨端为世倚仗。挺如节烈正士生成人，百折不肯摧其身。眼看霜雪旷阴景，独与造化回阳春。幻如陀罗百千臂，一臂一灯照金地。海底深扶紫贝阙，天中直贯长虹气。亘如十二芙蓉城，仙人手把虹霓旌。徘徊入太微，骖驾朝紫庭。整如三军野宿烟灶暮，赤羽江淮列无数。纷如北客靺鞨衣模糊，猩血疑著碧眼胡。木道乘五行，水滋而土植。其根为金坚，其容为火色。炎炎天地无玄黄，继离出照明四方。元离之极丽于日，君子用以懿文德。文德含文章，天下称至文。南人实占之，霱然见卿云。二月花蔽亏，树树枝相逞。东风总不言，游人乱红影。海王宴日当花开，虾蟆铜鼓声如雷。夫人看花出王殿，花光正掩龙宫扇。王宴自有期，花开自有时。欲识此花种何年，龟趺半折唐朝碑。
南海神庙铜鼓歌
作者：梁佩兰
朝代：清
体裁：古风

龙宫一夜蛟鼍舞，南海庙巫扣铜鼓。南海庙神广利王，割据四海南海方。铜鼓置在王庙左，庄严鼓县四小锁。大巫一扣潮水平，小巫一扣江水清。二月望日王生日，鼓声掌人拜出入。相传鼓是汉伏波，平蛮得自蛮犀驮。至今鼓身满龟钮，龟形剥烂似苍狗。铜气蚀尽不觉腥，鼓皮凹凸生古青。周围五尺背与面，年月制造字不见。更传此鼓原雌雄，男律女吕音和同。鬼神痛哭泄造化，哀诉雷公撤河下。独留一鼓歆庙前，撞破世代千馀年。当今皇帝新即位，遣官祀王用王礼。王灵震叠摇灵幡，彤云赤日生祀坛。铜鼓无人忽声起，鼓沉鼓响塞天地。须臾祀毕官欲回，动著铜鼓惊龙媒。四时海激吼风雨，重恐铜鼓又飞去。
即事
作者：梁佩兰
朝代：清
体裁：五言绝句

主人齐物我，童子亦忘机。顿出笼中鸟，高天自在飞。
厓门二首·其一
作者：梁佩兰
朝代：清
体裁：七言律诗

不待当前恨已深，愁云先结两厓阴。本无庸蜀金牛险，难怪波涛玉玺沉。少帝乾坤移白日，孤臣社稷见丹心。白鹇亦是空山鸟，犹似哀号直至今。
厓门二首·其二
作者：梁佩兰
朝代：清
体裁：七言律诗

诸君不抵黄龙府，宋室兴亡早已分。天地升沉原有数，海门风雨岂堪闻。奸臣失计安南渡，飞将无缘入北军。一上高厓重凭吊，慈元荒殿又斜曛。
又为鹤洲题秋林读易图·其一
作者：梁佩兰
朝代：清
体裁：七言绝句

选石投閒寄野岑，团团梧叶覆秋阴。让君掞藻挥金手，一洗青林碧涧心。
又为鹤洲题秋林读易图·其二
作者：梁佩兰
朝代：清
体裁：七言绝句

蛰龙屈蠖自如如，性定能融太极初。把得先人书在手，几回消息悟盈虚。
又叠前韵
作者：梁佩兰
朝代：清
体裁：古风

曹溪学者吾师僧，梵夹贝叶书秋蝇。清净于此得法喜，繁华不涉而谁憎。钓丝万丈探大海，海底果见蛟龙曾。九州八极骋四远，周天之尺同一绳。珠盘在手敦在坫，自有捧剑来相应。卑者行蚁向大磨，高者攫肉成鞲鹰。堂堂岂必尽豁落，岳岳岂必皆崚嶒。锦衣绿帻盛貂珥，黄旗赤纛交骖乘。上天若不予日月，下土终作迷民瞢。人生富贵各有命，玉皇仙籍原难登。爱君少年列侍从，声色不动亦不矜。明堂制作推瑰玮，大内姓字争传称。依然萧散若林下，翰林禄秩无一增。北归屡整雪中骑，南游忽值云际鹏。蛮花历乱犀象隐，蜃气喷薄鱼鳞腾。约君罗浮共观日，乘风纵体吾犹能。与君城南共觞宴，长筵揖让阶而升。黄柑可擘霜落爪，嘉鱼可荐渔出罾。更同微吟按宫徵，忍禁泼墨波涛兴。黼黻施绣分杂组，琼瑶琢石磨紫棱。当今海内论风雅，譬如老衲谈传灯。扇子举起便赞叹，禅床击碎无劝惩。幻中作灭灭复幻，浮屠何止高七层。大人规格不在此，当空万里云清澄。九乌射尽羿亦死，抹桑突兀红轮升。江河莫怪言放浪，冰雪谁管头鬅鬙。对君辞意此倾写，他时肯忆吾老朋。借君秘书阅未了，灯下急遣人抄誊。
又题三亩宅养亲图
作者：梁佩兰
朝代：清
体裁：七言绝句

龙眠山护白云肥，我昔经游历翠微。白发故人欢笑处，种来琼树尽成围。
又题南行图
作者：梁佩兰
朝代：清
体裁：七言绝句

吏隐无如岭外閒，携家先出泖湖湾。一船琴鹤连书簏，颇怪先生似入山。
又题拥书万卷图
作者：梁佩兰
朝代：清
体裁：七言绝句

甲乙帐中分秘本，琳琅金薤照来新。若非三食神仙字，那得当年著述人。
又题梅花村晏坐图
作者：梁佩兰
朝代：清
体裁：七言绝句

邓尉诸山望欲空，茅茨村舍遍香风。蒙头雪里无人见，只在鸿濛一气中。
友人席上赋得频婆果·其一
作者：梁佩兰
朝代：清
体裁：七言绝句

一种清香合坐矜，眼中凡果岂能胜。燕山五月珍无价，莫付时人比卖冰。
友人席上赋得频婆果·其三
作者：梁佩兰
朝代：清
体裁：七言绝句

日南北果少人谙，谁伴鹅梨寄一缄。不独清甜同石蜜，爱他香气上衣衫。
友人席上赋得频婆果·其二
作者：梁佩兰
朝代：清
体裁：七言绝句

玉桃如雪满寒浆，那似频婆入齿香。生长南中难得见，却来今日学初尝。
友人席上赋得频婆果·其四
作者：梁佩兰
朝代：清
体裁：七言绝句

食罢频婆自怆然，荔支红闭草堂烟。珊瑚万树香千树，不得林中夜听蝉。
古别离送人归翼城
作者：梁佩兰
朝代：清
体裁：古风

古别离，太行山上闻马嘶，黄河走落东海为浊泥。日月自古昼夜分照耀，至今不得并出仍东西。古别离，别离令人老。梧桐生井底，倏忽成合抱。灵娥后羿妻，药烦顾兔捣。男儿七尺天地身，金石坚固当永保。君不见墙头枳壳花，即是古人今人往来道。
古剑
作者：梁佩兰
朝代：清
体裁：五言律诗

以我常时佩，神光尚不开。帝王乘运去，天地赠人来。正极愁魑魅，贫交薄货财。谁从共生死，一日拭千回。
古南池·其一
作者：梁佩兰
朝代：清
体裁：五言律诗

我来济水上，访古游南池。霁日正初下，和风吹在兹。陶情似新沐，散带临清漪。却望青徐道，天涯未有期。
古南池·其二
作者：梁佩兰
朝代：清
体裁：五言律诗

万树蝉声集，千花鸟影移。芙蓉开夏扇，杨柳簇春旗。客路无今日，閒云偶共期。兴来还藉草，池上学垂丝。
古寺
作者：梁佩兰
朝代：清
体裁：古风

郊游寄昭旷，长薄沿清濆。古寺湛水木，散来有馀芬。霁色何暄妍，盎然生春云。佛堂常明灯，紫燄流氤氲。幡影动旆旆，斋禽飞纭纭。池莲飐微风，阶药交绮纹。高咏成连琴，刺船得未闻。冰雪迸四照，可以回日曛。
古钗叹
作者：梁佩兰
朝代：清
体裁：乐府曲辞

夭桃花发红满蹊，青芹井边燕啄泥。铜瓶汲井一声落，古钗挂上青丝索。拭来黦色仍有光，取配翠㔩陈象床。不是佳人莫轻送，爱他镂刻九鸾凤。古来尤物等尘沙，君不见苧萝女儿曾浣纱。
古镜
作者：梁佩兰
朝代：清
体裁：五言律诗

只如天上月，今昔本同时。秋水一何渺，佳人方在兹。无言通物象，观化得吾师。肯信鸿濛里，茫茫不可期。
古镜叹
作者：梁佩兰
朝代：清
体裁：乐府曲辞

古镜照心不照面，当时高挂秦皇殿。菱花八角光玲珑，黄金铸出双盘龙。咸阳火烧历千载，宫里流传至今在。珊瑚絙额悬妆楼，美人对著蛾眉愁。承恩听说无盐女，自掩如花默无语。
台关
作者：梁佩兰
朝代：清
体裁：七言律诗

台关天半五丁开，鸟道迂盘蚁垤回。翡翠越裳能北贡，橐驰边塞亦南来。秦人旧是屠雎入，汉使曾经陆贾回。休说一丸堪自守，几番王霸已成灰。
台庄夜泊
作者：梁佩兰
朝代：清
体裁：七言律诗

渐觉青山入眼多，照天红叶映沧波。分明一带江南路，绕尽孤帆济北河。日落渔烟燃楚竹，夜深船笛送吴歌。人家灯火围儿女，门外乌栖奈尔何。
各东西
作者：梁佩兰
朝代：清
体裁：乐府曲辞

各东西，日出月入。青天无所，离离九皇星欲堕。驼车礌硠天马狞，太行山上何时平。春非我春，夏非我夏，道旁谁是息肩者。不如踢倒昆崙台，俯视造化如婴孩。
合掌岩
作者：梁佩兰
朝代：清
体裁：五言绝句

老僧宴坐时，终日长合掌。山鸟无一鸣，惟闻瀑声响。
同彭紫屏游罗浮贺其五十举子兼送归溧阳
作者：梁佩兰
朝代：清
体裁：五言律诗

明珠今始见，伯玉早知非。綵凤来阿阁，文昌入少微。花光沾蜡屐，云气上征衣。愿逐罗浮蝶，为轮驾汝归。
同诸公集具茨山堂迟陈元孝不至却寄
作者：梁佩兰
朝代：清
体裁：七言律诗

巾舄别来无几日，忆君长自枕高舂。岳僧携坐孤灯外，沙鹤黏行瘦影重。一线月弦沉石阁，数声虫响应山钟。莫随烟水空江望，欲寄湘南五尺筇。
同陈中洲夜话
作者：梁佩兰
朝代：清
体裁：七言律诗

罢琴收奕卸茶巾，藤簟铺开藓地新。懒散不堪常入俗，聪明生恐太高人。□心□捻菩提子，仰面□扶竹杖身。寒月到楼斜未下，穴虫声切在南邻。
后十九秋诗 其一 秋瀑
作者：梁佩兰
朝代：清
体裁：五言律诗

高空直下垂，日月与交驰。绝地奔千丈，长天散六时。雨盈含日母，风薄失雷师。总在秋声里，人间却未知。
后十九秋诗 其七 秋塘
作者：梁佩兰
朝代：清
体裁：五言律诗

露白拒霜红，回塘望欲空。翳蝉林木叶，射鸭竹枝弓。水积难浮岸，萍疏易闯风。夕阳人影落，茆屋板桥东。
后十九秋诗 其三 秋原
作者：梁佩兰
朝代：清
体裁：五言律诗

落日高原上，风鸦聚一群。东南馀载亩，西北遍浮云。古道连堆阜，荒冈隔乱坟。望空烟岛外，红树两头分。
后十九秋诗 其二十 秋戍
作者：梁佩兰
朝代：清
体裁：五言律诗

不尽征人泪，秋来戍妇情。遥怜青海月，空照白登城。画角吹寒夜，雕旗折大营。封侯那易得，主将未休兵。
后十九秋诗 其二十一 秋蝶
作者：梁佩兰
朝代：清
体裁：五言律诗

寂寞南园后，疏篱豆叶黄。薄丛还细蕊，留影即寒香。世已悲团扇，人犹儗凤凰。华星夹双翼，五色自文章。
后十九秋诗 其二十二 秋菜
作者：梁佩兰
朝代：清
体裁：五言律诗

匕箸皆霜露，皇天实降恩。冷常沾薤叶，甜为嚼芦根。土甑封曾惯，匏瓜系莫论。从来安素业，澹泊在中存。
后十九秋诗 其五 秋屋
作者：梁佩兰
朝代：清
体裁：五言律诗

割茅兼伐竹，架屋作山斋。飞瀑分丛壑，崩云压断崖。苦吟仍有事，高卧即无怀。扫地留苍藓，藤花又满阶。
后十九秋诗 其八 秋镜
作者：梁佩兰
朝代：清
体裁：五言律诗

盘龙为宝镜，开匣日相亲。脉脉融冰雪，明明泻水银。但能呈半面，何必露全身。君看无盐女，妆成悦世人。
后十九秋诗 其六 秋楼
作者：梁佩兰
朝代：清
体裁：五言律诗

缥缈飞搂上，虚窗四面开。纳凉归枕簟，寻梦上蓬莱。天拥风云入，人亲日月来。石梁横在眼，平去即层台。
后十九秋诗 其十 秋琴
作者：梁佩兰
朝代：清
体裁：五言律诗

游丝绕衫袖，拊此风中琴。静女伫遥月，高轩澄夕阴。忘形有馀照，寂感成空音。谁与师蝴蝶，同将物化寻。
后十九秋诗 其十一 秋灯
作者：梁佩兰
朝代：清
体裁：五言律诗

入夜谁堪对，平生汝独亲。且留秋日色，长照岁寒人。心吐方知艳，花开不似贫。星星看短发，霜折几茎新。
后十九秋诗 其十七 秋社
作者：梁佩兰
朝代：清
体裁：五言律诗

秋祀与春同，灵旗降社公。勾龙行报土，乙鸟去乘风。饮福人方满，临坛日正中。先农谁配享，社稷在田功。
后十九秋诗 其十三 秋簟
作者：梁佩兰
朝代：清
体裁：五言律诗

夜眠寒不觉，恍惚在潇湘。只道山衣薄，谁知薤簟凉。冰流千缕细，波浸一身长。清梦无人见，蝉声咽草堂。
后十九秋诗 其十九 秋猎
作者：梁佩兰
朝代：清
体裁：五言律诗

广匝行围地，雍离此刈蓬。金铃鹰送响，玉镫马腾空。射日天无影，穿林草有风。圣朝崇讲武，秋狝正相同。
后十九秋诗 其十二 秋衫
作者：梁佩兰
朝代：清
体裁：五言律诗

莫感无衣赋，清秋又一新。暂承仙掌露，且免帝京尘。薜荔藏山鬼，鲛绡出海人。对来频拭泪，多为不逢春。
后十九秋诗 其十五 秋烟
作者：梁佩兰
朝代：清
体裁：五言律诗

花落黄陵后，多时隔渚云。苍梧愁帝子，斑竹吊湘君。山色堆难划，波光撇易分。几番频目断，无语立斜曛。
后十九秋诗 其十八 秋帘
作者：梁佩兰
朝代：清
体裁：五言律诗

胡姬年尚小，秋日自当垆。婉娈提珠袖，聪明送玉壶。半帘风动竹，几树柳藏乌。红豆江南曲，能歌一曲无。
后十九秋诗 其十六 秋寺
作者：梁佩兰
朝代：清
体裁：五言律诗

野岸江边寺，风凉夜气澄。鱼龙通夕梵，蟋蟀闹禅灯。问法谁曾到，求心我未能。月明随一衲，乞食见归僧。
后十九秋诗 其十四 秋渔
作者：梁佩兰
朝代：清
体裁：五言律诗

江水白千里，渺然秋气清。月明随浪动，风满觉舟轻。直钓吾何得，神鱼汝莫惊。蒹葭三四片，鸥鹭往来行。
后十九秋诗·其九
作者：梁佩兰
朝代：清
体裁：五言律诗

顾盼得娇娆，蛾眉不在描。明霞升皎日，新水涨寒潮。有象垂光彩，无形化寂寥。谩劳飞鹊影，临暮复临朝。
后十九秋诗·其二
作者：梁佩兰
朝代：清
体裁：五言律诗

不向青冥上，谁知造化初。倒成江海势，横抱雁龙居。万象流元气，群峰荡太虚。坐来寒彻骨，晞发更何如。
后十九秋诗·其四
作者：梁佩兰
朝代：清
体裁：五言律诗

百里陂陀势，苍茫入望遥。寒云阴莽莽，衰草晚萧萧。地满成空阔，天低尽寂寥。纵观人射猎，何处不飞雕。
听周冷泉弹琴·其一
作者：梁佩兰
朝代：清
体裁：五言律诗

天风吹凤嗉，之子弹鸣琴。肃肃威仪坐，冥冥斋戒心。巾袍春雪满，爪甲碧湘深。何事充吾耳，湖钟又到林。
听周冷泉弹琴·其三
作者：梁佩兰
朝代：清
体裁：五言律诗

天净星辰正，湖光藻荇澄。行鱼三尺木，浮玉七条冰。元气当前湿，神明入内凝。观心学禅定，还得證师僧。
听周冷泉弹琴·其二
作者：梁佩兰
朝代：清
体裁：五言律诗

高曲托孤弦，明灯亦悄然。吉祥虚室里，造化小春前。初月光涵地，寒冰冻入天。一宵忘语默，那许世人传。
听唐山人弹琴
作者：梁佩兰
朝代：清
体裁：古风

文王已殁孔子死，礼乐中和散天地。嗟予生晚思古人，有志大雅无人陈。是何高山响林木，海中游鱼出波浴。十年躁气此尽平，今夕始闻君子声。周南关雎本自起，鲁国龟山亦如此。
听莺
作者：梁佩兰
朝代：清
体裁：五言律诗

相报皆春事，流莺岂可无。酒间人为赏，花下语偏殊。绮日临芳甸，游丝罥细芜。听来随处所，藤架蔓初扶。
听蝉
作者：梁佩兰
朝代：清
体裁：五言律诗

山木晚疏阴，凉蝉抱叶吟。一声高士耳，几叠九秋心。落日怜长夜，西风在隔林。凄清更谁忍，孤绝激商音。
吴中杂咏·其一
作者：梁佩兰
朝代：清
体裁：七言绝句

三吴泰伯开基地，庙貌于今始见新。不是清廉汤御史，狄梁公后有何人。
吴中杂咏·其一
作者：梁佩兰
朝代：清
体裁：七言绝句

如此江山足霸图，阖闾何事竟亡吴。太湖三万六千顷，输与谋臣范大夫。
吴中杂咏·其一
作者：梁佩兰
朝代：清
体裁：七言律诗

引河新水入湖遥，菱叶菰童一尺潮。树里见人藏酒幔，镜中移屋上鲛绡。香风暗度黄鹂巷，画楫轻过白马桥。试倚半塘闻一曲，城楼霜落冷笳箫。
吴中杂咏·其七
作者：梁佩兰
朝代：清
体裁：七言绝句

江南泽国盛东吴，新制龙舟世所无。专候翠华重幸日，锦帆张去汎西湖。
吴中杂咏·其三
作者：梁佩兰
朝代：清
体裁：七言绝句

瓣莲巷口河水清，红板桥头秋月明。对月如花两旁坐，夜来不见酒船迎。
吴中杂咏·其二
作者：梁佩兰
朝代：清
体裁：七言绝句

山连茅屋水连乡，传说中丞到上方。晴日太湖沉五圣，不教儿女更烧香。
吴中杂咏·其二
作者：梁佩兰
朝代：清
体裁：七言绝句

白纻冰衫试舞新，吴宫犹忆苧萝春。从今莫拜要离冢，当日功成属美人。
吴中杂咏·其二
作者：梁佩兰
朝代：清
体裁：七言律诗

远浦蒹葭望不穷，楚帆明灭夕阳中。求鱼獭截长河水，逐鸟鹰围旷野风。无数楼船排日脚，半天砧杵乱秋空。吴中景色原来好，留得行人看叶红。
吴中杂咏·其五
作者：梁佩兰
朝代：清
体裁：七言绝句

金钱几个里朱囊，老衲悬来供佛堂。共道君王亲布施，恒河沙数不相当。
吴中杂咏·其八
作者：梁佩兰
朝代：清
体裁：七言绝句

光福杨梅赤玉浆，洞庭红橘白鱼霜。皋桥更有梅花酒，閒去当垆索酒尝。
吴中杂咏·其六
作者：梁佩兰
朝代：清
体裁：七言绝句

万岁亭高创碧霄，伍胥庙口汇灵潮。鱼龙拜舞寻常事，应有河神日夜朝。
吴中杂咏·其四
作者：梁佩兰
朝代：清
体裁：七言绝句

一时万姓共呼嵩，圣跸初临海涌峰。画阁红楼瞻日月，黄门宣谕语从容。
吴城元夕
作者：梁佩兰
朝代：清
体裁：七言律诗

天上烟开水气澄，望中渔影出层层。新林鸟宿无残雪，大泽龙吟有断冰。最好一春惟此夜，可堪红烛当华灯。湖亭箫鼓连村巷，拟作游人懒未曾。
吴宫怨
作者：梁佩兰
朝代：清
体裁：乐府曲辞

上天白兔遮桂树，玉盘明月挂何处。嫦娥无意照人间，众星半隐黄姑渚。横塘烟暗芙蓉红，水风一动香微通。馆娃宫中列万炬，姑苏台上光朣胧。此时君王正欢宴，美人如花罗四面。不知承恩是阿谁，鸡人报晓传虬箭。雨落必作泥，云去断无影。君不见古时流泪泉，至今化为八角井。
吴山带北归书云足病不能入郡诗以促之
作者：梁佩兰
朝代：清
体裁：五言律诗

灯花开昨夜，侵晓得君书。湖屿初闻雁，金茅又结庐。吴山登北固，淮甸入南徐。高咏忘来往，应多在駏驉。
吴山带客郊寺雨中见寄次韵答之
作者：梁佩兰
朝代：清
体裁：五言律诗

十日飞丝雨，郊城隔往还。讶人骑马滑，看鹤立湖閒。春磬沉孤寺，楼烟划远山。诵君诗句好，幽鸟和关关。
吴承云从白园来访予湖屿盘桓旬日相与唱和得诗二十首·其一
作者：梁佩兰
朝代：清
体裁：七言绝句

君归何日更重来，一院秋花昨夜开。四十年来湖寂寞，于今始见五云回。
吴承云从白园来访予湖屿盘桓旬日相与唱和得诗二十首·其七
作者：梁佩兰
朝代：清
体裁：七言绝句

锦雉苍鹰落玉弓，荇丝菱叶自湖中。月明风起夜鱼上，铁笛船头一老翁。
吴承云从白园来访予湖屿盘桓旬日相与唱和得诗二十首·其三
作者：梁佩兰
朝代：清
体裁：七言绝句

朗官如许自名湖，过宿何关御史乌。十日欢留分鹤米，一帘清影卧虾须。
吴承云从白园来访予湖屿盘桓旬日相与唱和得诗二十首·其九
作者：梁佩兰
朝代：清
体裁：七言绝句

纵饶萱草肯相忘，恨不长绳系日长。湖曲露团莼菜滑，山中糖结蜜房香。
吴承云从白园来访予湖屿盘桓旬日相与唱和得诗二十首·其二
作者：梁佩兰
朝代：清
体裁：七言绝句

芰荷风起不禁秋，湖上骄人只白鸥。除却月明无好夜，一群飞雪过南楼。
吴承云从白园来访予湖屿盘桓旬日相与唱和得诗二十首·其二十
作者：梁佩兰
朝代：清
体裁：七言绝句

经旬只似片时谈，赤叶丹枫落日酣。一别不曾离隔浦，鹤飞犹拟见卢耽。
吴承云从白园来访予湖屿盘桓旬日相与唱和得诗二十首·其五
作者：梁佩兰
朝代：清
体裁：七言绝句

小妓宫妆盛藻翘，玲珑衫袖约金条。蹙来旧恨安黄额，请出新词唱绿腰。
吴承云从白园来访予湖屿盘桓旬日相与唱和得诗二十首·其八
作者：梁佩兰
朝代：清
体裁：七言绝句

白园山色照江郊，归去秋风自剪茅。我亦欲来云际宿，烦君为结一人巢。
吴承云从白园来访予湖屿盘桓旬日相与唱和得诗二十首·其六
作者：梁佩兰
朝代：清
体裁：七言绝句

远书裁寄隔江僧，昨夜秋堂共一灯。人影在墙灯在水，傍湖红湿几多层。
吴承云从白园来访予湖屿盘桓旬日相与唱和得诗二十首·其十
作者：梁佩兰
朝代：清
体裁：七言绝句

青苔不上地衣尘，山舍依然旧日新。斤竹万竿通谷口，可能烧笋待诗人。
吴承云从白园来访予湖屿盘桓旬日相与唱和得诗二十首·其十一
作者：梁佩兰
朝代：清
体裁：七言绝句

未明相对到侵星，红稻餐来当玉粳。多谢故人来慰我，田家秋作几时成。
吴承云从白园来访予湖屿盘桓旬日相与唱和得诗二十首·其十七
作者：梁佩兰
朝代：清
体裁：七言绝句

不妨僧过戛龙吟，道是湖中却在林。一夕误为翻水调，十年惭抱住山心。
吴承云从白园来访予湖屿盘桓旬日相与唱和得诗二十首·其十三
作者：梁佩兰
朝代：清
体裁：七言绝句

西崦人家向水滨，南园北垞更东邻。湖心总在芙蓉镜，波面居然贝阙人。
吴承云从白园来访予湖屿盘桓旬日相与唱和得诗二十首·其十九
作者：梁佩兰
朝代：清
体裁：七言绝句

但得存心在有恒，何妨世事百无能。年来一勺仙湖水，陋巷颜回也共曾。
吴承云从白园来访予湖屿盘桓旬日相与唱和得诗二十首·其十二
作者：梁佩兰
朝代：清
体裁：七言绝句

京洛书来慰食眠，门前乌桕晓霜天。除过白社无他事，占得青山已六年。
吴承云从白园来访予湖屿盘桓旬日相与唱和得诗二十首·其十五
作者：梁佩兰
朝代：清
体裁：七言绝句

醉后翻怜醒自知，梦中蝴蝶是吾师。画图一幅芦花屋，天地悠悠任尔为。
吴承云从白园来访予湖屿盘桓旬日相与唱和得诗二十首·其十八
作者：梁佩兰
朝代：清
体裁：七言绝句

不向黄龙著死灰，也从金粟悟如来。谈诗共作谈禅客，恐有昙花灯上开。
吴承云从白园来访予湖屿盘桓旬日相与唱和得诗二十首·其十六
作者：梁佩兰
朝代：清
体裁：七言绝句

出天明月影幢幢，入座星辰隔水窗。窈窕不闻山鬼啸，倡狂应见毒龙降。
吴承云从白园来访予湖屿盘桓旬日相与唱和得诗二十首·其十四
作者：梁佩兰
朝代：清
体裁：七言绝句

莲叶东西纵所如，一船笙笛一船书。纱巾对客欢无比，草屩捞虾兴有馀。
吴承云从白园来访予湖屿盘桓旬日相与唱和得诗二十首·其四
作者：梁佩兰
朝代：清
体裁：七言绝句

量酒谁当饮数升，称诗君似玉壶冰。磨来墨著红丝研，书遍砑光白雪绫。
吴留村制军北归诗以送之
作者：梁佩兰
朝代：清
体裁：古风

大海合四维，天池独南甸。西江从东来，双峡盘一线。其阳耀崖嶂，其阴散湖淀。鱼龙安泳游，草木被红茜。去年当仲冬，冰雪下如霰。雪封土囊口，冰结石壑面。南人不衣皮，布帛焉得煖。铜瓶为汲井，井冻绠不转。炎方物生火，火遇寒不变。今年复亢旱，朱雀飞春先。夜来观象纬，箕毕无一现。郊原龟甲拆，阡陌龙麟断。分明天告灾，人事何由算。我公留三城，为民发长叹。盗贼久已息，饥馑奚容荐。运粟古有行，禁籴诚非善。大人握机柄，天地为之干。谁能负经纶，忍使民涂炭。比来天始雨，沟圳流溅溅。牧人牛耳湿，农夫秧马乱。殷勤事耕作，或可营饱饭。公胡遽东归，舟楫连河岸。风起扬旌旗，潮平信波澜。一时官与军，士庶盈及万。树碑照今古，脱靴表愚贱。八年恩泽深，两粤山河晏。忆昔秉节钺，开府人畏惮。崧台控上游，雄关据门限。棨戟何辉煌，鼓吹何阗咽。令行迅飙风，威加掣雷电。赏罚各有条，邪正毋勿辨。艾绶进文职，貂珰奖武弁。有时振金錞，蒐苗寓训练。草间逐狐兔，将士于此选。银盘刺黄獐，红翎堕飞箭。大臣重封疆，小丑不敢煽。在牧无夷羊，江上多归雁。蛮獠亦苍生，山峒皆赤县。况当削藩镇，圣人正南眷。根株虽已除，枝叶犹潜衍。保无旧苞蘖，依附仍作蔓。公时节制初，芟柞不使延。有如在金厦，海国磐石奠。巨鳌折为簪，长鲸封作观。其他设燉台，要使夕峰传。苦衷为行旅，山寇从此窜。花山向阻险，作邑成陇畔。又如诸土司，赋性原犷悍。虎豹穿入群，猿猴结成串。杀人三步弓，药伏狼牙箭。挞伐徒尔为，绥辑岂无叛。公为谕德威，詟服齐舞忭。戊辰楚氛讧，羽檄驰四遍。朝廷出禁兵，列阵成鹅鹳。焚巢向金口，红庙成贺战。公为募死士，为粤防禦捍。出其尚书俸，陈赏曾勿论。白金与兽锦，吴绫杂东绢。皇皇社稷心，汲汲生民患。国家铸金钱，天下使流贯。其行若流水，交易任所便。粤人在瓯骆，远隔不得见。公为请设局，粤饷可给半。讵为军储资，翻来小人讪。凤皇鸣高冈，弋者思挟弹。意图委毛羽，谁识凌霄汉。惟公具忠诚，惟公绝攀援。皇天圣聪明，不久承照鉴。我生守车辙，穷巷忘困倦。俗人未免嗤，公独垂顾盼。往时过幕府，金醴为设宴。陈以翡翠床，涤以琉璃砚。搦以绿沉管，一一题蕺扇。更为治北装，书策得所献。幸升白玉堂，叨侍承华殿。疏乞休沐回，获与公周旋。如何赋赤舄，趋朝不容缓。长江远追送，夜雨寒漫漫。更阑尚剪烛，不寐愁待旦。
吾吾研歌
作者：梁佩兰
朝代：清
体裁：古风

玄精閟在端溪里，锁钥洞门流石髓。不遣鸿濛与世闻，忍令混沌当前死。云根连蜷露轮囷，云角倒垂金凤尾。其下龙唇不上弦，上者焦头贯无耳。青花团团绉还散，中涵一点芙蓉紫。锦变裹就胜玄玉，苍蝇惊去疑寒水。元气淋漓墨半床，涉笔立可书十纸。雕琢无多绝奇巧，摩挲一片皆纯理。君持相赠真古人，谓吾质朴与石似。以吾名石石即吾，不能如石吾愧矣。
周梨庄雨中见柬次韵
作者：梁佩兰
朝代：清
体裁：七言律诗

春钟寒隔度湖声，鹤立閒阶亦懒行。花雨六时沉野寺，木棉三月暗江城。艰难久分无生理，轻薄从来是世情。永夜一灯堪对语，客心应动草虫鸣。
和李水泽盆兰盛开二首·其一
作者：梁佩兰
朝代：清
体裁：七言律诗

拂拂香风溢素瓷，冥冥霜雪正相宜。能令白室深寒日，却似芳林绝盛时。销歇岂容当晚节，繁华难得是清姿。潇湘水阔湘君远，不遇骚人且漫贻。
和李水泽盆兰盛开二首·其二
作者：梁佩兰
朝代：清
体裁：七言律诗

莫道花开已太迟，玉盘幽赏也偏宜。人疑空谷闻芗泽，天与高斋阅岁时。绝世不烦誇盛色，出群还有耐寒姿。寻常物态嗟零落，芳草无言只自贻。
和诸公重阳前五日集云半阁
作者：梁佩兰
朝代：清
体裁：七言律诗

半空层阁背山椒，历历郊原障黍苗。迟日待寻黄菊遍，閒情先对白云遥。风归隔院沉孤磬，雁度寒江落晚潮。知有佳游难共赏，独吟湖畔倚霜条。
咏高丽石灯·其一
作者：梁佩兰
朝代：清
体裁：五言律诗

北客裹红毡，矜人胜璧钱。琉璃同切玉，灯火不飞烟。鸭绿江波浅，龙宫石影圆。夜深悬丈室，人定此安禅。
咏高丽石灯·其三
作者：梁佩兰
朝代：清
体裁：五言律诗

石璞争圆璧，灯枝迫彩轮。光明通内景，雕琢谢边人。役役心知定，晶晶眼欲新。即看红白色，夜气亦生春。
咏高丽石灯·其二
作者：梁佩兰
朝代：清
体裁：五言律诗

佳石自殊方，华灯共一光。分明边日月，流出塞冰霜。玉水浮银碗，红云聚紫房。暗中谁不见，清影独堂堂。
咏高丽石灯·其五
作者：梁佩兰
朝代：清
体裁：五言律诗

摩挲红玛瑙，莹彻碧琉璃。射眼空星角，为头掩月氏。要令天下见，不与世人疑。风雪边关夜，清光总在兹。
咏高丽石灯·其四
作者：梁佩兰
朝代：清
体裁：五言律诗

琢石可为灯，高骊自昔称。火珠偏在水，藻镜不生菱。暖得南溟日，寒分古塞冰。照心无内外，昏晓也相乘。
咸阳
作者：梁佩兰
朝代：清
体裁：七言律诗

中条西尽九边分，一面关雄百万军。宝剑并人磨黑水，角弓终日射黄云。山空鸟鼠飞无次，川乱鱼龙出每群。信是帝王州壮丽，秦皇坟对汉皇坟。
喜周大樽来集小斋
作者：梁佩兰
朝代：清
体裁：五言律诗

月明还入晦，始得见夫君。远札贻旬日，空山但白云。雁飞霜叶迸，钟递岛松闻。转忆依僧舍，秋灯共夜分。
喜徐铎愚至
作者：梁佩兰
朝代：清
体裁：五言律诗

别离何太久，终日盼庭柯。咽露秋蝉晚，吟霜病叶多。石床眠自好，湖屋待人何。络纬衰灯下，期君一放歌。
喜陈献孟至
作者：梁佩兰
朝代：清
体裁：五言律诗

远水秋帆至，湖中日夕佳。白云留野馆，朱橘堕空阶。高论君能发，浮名我欲埋。一灯持永夜，烛烛照人怀。
喜陈王屋再举子柬之以诗
作者：梁佩兰
朝代：清
体裁：五言律诗

爱尔重华裔，先人补阙臣。箧传遗谏草，门护碧松筠。白玉真无类，明珠再见珍。欲从汤饼会，一听笑啼新。
嘉鱼·其一
作者：梁佩兰
朝代：清
体裁：五言律诗

正好嘉鱼节，连朝雨雪天。持来龙母庙，得自峡人船。玉尺晶莹见，银鳞拨剌鲜。客中难值此，欲买岂论钱。
嘉鱼·其三
作者：梁佩兰
朝代：清
体裁：五言律诗

美味原难得，金盘荐此珍。与谁嘉客会，观我朵颐人。少滴鹅黄酒，深调雉尾莼。自今端水上，长拟汉江滨。
嘉鱼·其二
作者：梁佩兰
朝代：清
体裁：五言律诗

炎州生火地，水族汝称奇。日月光同出，风雷静不知。数行沙上柳，千尺峡中丝。欲续前贤咏，翻惭绝妙词。
四叠前韵别婿敬宣
作者：梁佩兰
朝代：清
体裁：古风

久向空山守吾辙，乡里衣冠各疑怪。居宅曾无半树桑，为园只有一畦芥。古时朗月今尚圆，井底点灯自寻隘。季鹰每想作鲈鲙，朱鹭都忘食茄蒂。时时白雪空断吟，日日清风不劳卖。古琴虽畜常破囊，药物无关及医疥。不少投壶玉女留，长思入庙金人戒。南溟荒落日极垠，北竁寒门塞穷界。且随宫柳夹御河，一见官槐映新廨。玉皇殿上觐龙颜，金马门前称虎拜。仙漏吹来静到微，红云绽处光如晒。斑管将裁羽猎赋，露盘待赐仙人瀣。遍观黼黻炫众盲，更听球镛醒群瞆。左掖梨花一道飞，仙仗龙旂五方派。分明斋肃当立朝，自觉平生无此快。得逢万寿正无疆，颂以九歌俾勿坏。东堂笺奏出黄封，秘阁图书列金薤。天地繁华任往来，神明寂寞游清介。好凭鱮鲤频寄书，念我车轮远言迈。酒泉毡帐背明驼，溪屋芙蓉秣强犗。
城南公宴诗
作者：梁佩兰
朝代：清
体裁：古风

天地为门堂，人物塞其内。今古成往来，时序互迁代。佳游续城南，高唱属吾辈。上春日寅螾，午夜月朏晦。烛光吐鸿濛，星影落破碎。长筵间丝竹，列坐却车盖。辨同三耳臧，赛作五家队。中肠筑诗城，侧弁忘酒会。罗笼创宇宙，开辟寻草昧。琉璃嵌积雪，沙汭含紫贝。或尊若朝庙，或肃若冠佩。或森若武库，或竦若华岱。或杂若玄黄，或雕若藻缋。或离若隐见，或合若妃配。或轻若飞行，或重若负载。或宽若用众，或严若割爱。或勇若赴敌，或恬若求退。或栉若鳞鳞，或朋若兑兑。或上抗兀兀，或下坠旆旆。或险拔鲸牙，或空骑鹤背。牛触明破齐，鹅鸣暗擒蔡。万有极变化，一气归淘汰。所造关神明，是处振聋瞆。群公诚升堂，予也犹户外。不能夺蝥弧，徒然奉盘敦。
城角
作者：梁佩兰
朝代：清
体裁：五言律诗

孤角吹寒夜，边声入草堂。人疑在关塞，天欲变南方。远戍无非泪，疏灯亦有霜。岂知城上下，明月绕回墙。
塞上曲·其一
作者：梁佩兰
朝代：清
体裁：乐府曲辞

边庭多早寒，入秋气凛冽。胡桑落既尽，遍地白草折。霜严弓力脆，风急刀头拨。饮马向长城，满目古戍骨。惟有雁门关，尚见秦时月。
塞上曲·其二
作者：梁佩兰
朝代：清
体裁：乐府曲辞

胡儿好逐猎，出入乘橐驼。射得兔鹿归，自唱敕勒歌。毡帐如城墙，冰雪高嵯峨。饮我马乳酒，醉后一枕戈。前有白龙堆，后有黑水河。
墨池
作者：梁佩兰
朝代：清
体裁：五言律诗

一碧涵天地，波涛立欲飞。几番灵雨湿，何处黑云归。蜂抱花须过，人窥镜影微。诗心堕空水，脉脉写江妃。
壬戌除夕余开府幕中同魏禹平吴屺瞻分韵·其一
作者：梁佩兰
朝代：清
体裁：五言律诗

一夕芙蓉幕，群公得乍逢。方言分粤俗，客思满吴淞。细雨青灯乱，深杯腊酒浓。不眠听刻漏，声已度春钟。
壬戌除夕余开府幕中同魏禹平吴屺瞻分韵·其二
作者：梁佩兰
朝代：清
体裁：五言律诗

离家虽万里，守岁亦欣然。冰雪当人映，诗篇接席联。辕门森画戟，土屋列红钱。又是明朝日，和风卜稔年。
夏日刘仰山招同陈元孝吴晋涛诸子汎舟半塘迟沈耘石不至用八庚韵·其一
作者：梁佩兰
朝代：清
体裁：五言律诗

江间无六月，雨过即凉生。坼岸扶双桨，回塘抱隔城。渚荷垂处暗，沙鹭立边明。竟日忘沉饮，君厨有步兵。
夏日刘仰山招同陈元孝吴晋涛诸子汎舟半塘迟沈耘石不至用八庚韵·其二
作者：梁佩兰
朝代：清
体裁：五言律诗

柳港交花亚，虹桥跨水横。鳞鳞看浪叠，鬣鬣听风鸣。棋局方弹罢，鱼笺忽赋成。佳人犹别浦，无计酒船迎。
夏日宗定九张谐石陈鹤山金受宣招同戴衣闻游李氏园林
作者：梁佩兰
朝代：清
体裁：五言律诗

郊郭停车盖，园林敞画图。石屏云外转，荷叶镜中铺。雨长新梅子，花沾粉蝶须。相逢公等在，吾道未全孤。
夕林
作者：梁佩兰
朝代：清
体裁：五言律诗

万山收夕照，林薄更纷纷。落叶不知处，乱烟同一云。牛羊归路失，钟磬隔樵闻。稍待西峰月，清光彻夜分。
夕阳
作者：梁佩兰
朝代：清
体裁：五言律诗

高低禾黍路，掩映漾微黄。鸟影一边见，蝉声众叶藏。平芜黯寒色，野火明山冈。群动劳相息，乾坤落大荒。
夜坐代泛亭对月用海琼子韵
作者：梁佩兰
朝代：清
体裁：五言律诗

分明官廨月，只当在湖看。坐逼疑舟浅，亭森耐竹寒。半篙瓜蔓水，一缕钓丝滩。乡梦连宵到，难将语所欢。
夜宿下化滩作·其一
作者：梁佩兰
朝代：清
体裁：七言绝句

枫落沙滩野色昏，酒边灯影黯人魂。无端月向前溪出，知在芦花第几村。
夜宿下化滩作·其三
作者：梁佩兰
朝代：清
体裁：七言绝句

瞿塘峡口滟滪堆，大珠小珠轰疾雷。恰似此滩吼风雨，四山无色野猿哀。
夜宿下化滩作·其二
作者：梁佩兰
朝代：清
体裁：七言绝句

渔翁下滩有底急，把火照滩篙力齐。网得鲤鱼长尺半，可惜夜深无酒携。
夜宿廖南炜客舍话旧兼订还粤·其一
作者：梁佩兰
朝代：清
体裁：五言律诗

相逢怜此夜，一别十年来。渐觉儿童长，真令老大催。斗牛天半落，璎珞月中开。犹为陈花果，深谈未拟回。
夜宿廖南炜客舍话旧兼订还粤·其三
作者：梁佩兰
朝代：清
体裁：五言律诗

北原丘垄在，松柏久成围。废道牛羊上，空山鸟雀飞。积来黄土恨，赢得白头归。知尔沾霜露，凄然泪满衣。
夜宿廖南炜客舍话旧兼订还粤·其二
作者：梁佩兰
朝代：清
体裁：五言律诗

有约还乡国，先期在隔秋。雁看边塞渡，帆合楚江流。日月浮鲛室，云霞结蜃楼。沧浪如可咏，吾道复何求。
夜宿廖南炜客舍话旧兼订还粤·其四
作者：梁佩兰
朝代：清
体裁：五言律诗

无田为士苦，相劝学躬耕。仲夏荔枝熟，深秋禾黍成。茅茨高树出，蟋蟀下床鸣。未必终贫贱，文章似长卿。
夜宿心公兰湖
作者：梁佩兰
朝代：清
体裁：五言律诗

夜色当秋老，幽期特赴公。地流兰叶露，人坐藕花风。孤阁棋声细，寒湖雁影空。白檀灰一炷，禅定与谁同。
夜次珠玑港作
作者：梁佩兰
朝代：清
体裁：五言律诗

轻帆飘细雨，窈窕入湖来。隔水渔灯映，连村野店开。雪晴庐岳顶，花暗郁孤台。今夜还家梦，云山绕几回。
夜泊黄沙口
作者：梁佩兰
朝代：清
体裁：五言律诗

天堕黄沙口，江浮白玉盘。四山高不动，一水静生寒。身世吾何有，乾坤汝自宽。莫将良夜永，孤负钓鱼竿。
夜漏
作者：梁佩兰
朝代：清
体裁：五言律诗

绪风传入夜，一夜几回听。物候随天转，人心与气冥。周回千岁日，高尽四方星。多少劳生事，明朝亦不停。
夜潮
作者：梁佩兰
朝代：清
体裁：五言律诗

荡荡南溟水，依时信自通。气常回夜半，柔亦见刚中。与月浮无际，为雷塞太空。世人那用测，天地不能穷。
夜舟
作者：梁佩兰
朝代：清
体裁：五言律诗

半夜不生月，高天犹有冰。橹声交野柝，星影乱渔灯。水路还分驿，山峰不辨层。去家三十里，归思绕腾腾。
夜过贾生
作者：梁佩兰
朝代：清
体裁：七言绝句

十年闭户似深山，老衲心清一片閒。今日却令猿鹤笑，白云流影到人间。
夜雨偶作
作者：梁佩兰
朝代：清
体裁：古风

夕阳未没湖，秋气已入屋。微风上斋阁，疏雨落庭竹。默坐共无言，持灯照幽独。
大唐雷氏琴歌
作者：梁佩兰
朝代：清
体裁：古风

大唐名琴韬古色，燕市风尘少人识。张侯好古雅博物，此琴遂为张侯得。携归几席春和融，爪甲一赴生祥风。边沙塞碛见草木，深堂奥室闻鱼龙。珊瑚屑雕紫鸾尾，钟山玉缀九寡珥。吴门名工重拂拭，剖腹果有雷氏字。胶漆解散仍合回，千年古断松鳞开。乃知神物在遭遇，世间何代无奇才。
大块篇
作者：梁佩兰
朝代：清
体裁：乐府曲辞

仰观大块，俯譬一粟。粟中有虫，以粟为屋。跂喙出入，蠕动生育。爰长子孙，爰立宗族。饮食宴会，声色嗜欲。乐见有馀，贪见不足。如发断根，断必思续。如毛出孔，出不计缩。去马来牛，飞车转轴。不知天地，有倾有覆。不知阴阳，有剥有复。不知日月，有晦有朒。山有时崩，水有时浊。所以至人，相忘局促。大笑不言，长歌当哭。
大将
作者：梁佩兰
朝代：清
体裁：七言绝句

十万旌旗走似飞，山鸣谷应震军威。无诸国里彭湖岛，誓斩鲸鲵奏凯归。
天上谣
作者：梁佩兰
朝代：清
体裁：乐府曲辞

玉皇夜宴蓬莱宫，黄龙肝血金盘红。王母桃花结桃子，龟台献来一万里。东溟作酒北斗斟，玉皇宴罢星辰沉。人歌人舞不知处，白凤衔灯作人语。
奉答张损持杨勉庵集远公法性寺登薝卜楼见寄次韵·其一
作者：梁佩兰
朝代：清
体裁：五言律诗

寺楼西崦外，人迹久如冰。一径鹤初引，半空云共登。天丝风势乱，帘影日波承。不省高僧约，同心有好朋。
奉答张损持杨勉庵集远公法性寺登薝卜楼见寄次韵·其二
作者：梁佩兰
朝代：清
体裁：五言律诗

漭瀁行神马，微茫付海鸥。江山遥可数，耳目一相求。有象天犹小，无闻磬转幽。也知临百尺，端不藉三休。
女儿港
作者：梁佩兰
朝代：清
体裁：五言绝句

港口诸女儿，的的娇唱歌。月光飞白鹭，共唱定风波。
姑恩曲·其一
作者：梁佩兰
朝代：清
体裁：乐府曲辞

坎坎击鼓，于湖之下。上有黄姑下湘浦。明姑来，杂风雨。
姑恩曲·其二
作者：梁佩兰
朝代：清
体裁：乐府曲辞

朱鸟交交，翡翠飘飘。欲报姑恩，望湖来朝。
姑苏·其一
作者：梁佩兰
朝代：清
体裁：七言律诗

八卦周城按地舆，巳辰门逗八风疏。繁华未歇吴趋里，反覆终归越绝书。早露树开占屋鸟，夜灯船溯上潮鱼。旧时王霸无人讲，豨巷鸡陂不似初。
姑苏·其二
作者：梁佩兰
朝代：清
体裁：七言律诗

此地谁知旧馆宫，吴王当日醉春风。三千死士散江上，一个美人同镜中。秋寺竹声通晚磬，断桥山色隔长虹。到来感慨事何限，缥缈夕阳湖水东。
姚非渔秦钦文过访值雨
作者：梁佩兰
朝代：清
体裁：五言律诗

高树下寒声，閒堂暑气清。雨随佳客至，风入纸窗鸣。愧乏登盘馔，良深进酒情。坐看湖浪捲，门外一时平。
子夜歌·其一
作者：梁佩兰
朝代：清
体裁：乐府曲辞

鸳鸯贴胸前，至死不肯换。是侬绣裲裆，与郎拭香汗。
子夜歌·其三
作者：梁佩兰
朝代：清
体裁：乐府曲辞

阿胶定黄河，清浊不在分。越罗裁八幅，那幅可作裙。
子夜歌·其二
作者：梁佩兰
朝代：清
体裁：乐府曲辞

自从别郎来，腹中度非一。石鱼养阴井，那得相见日。
孤儿行
作者：梁佩兰
朝代：清
体裁：乐府曲辞

孤儿苦，孤儿苦苦。孤儿生苦生孤子，孤子孤儿苦。孤儿生不如死，好生苦。死有地下父母，生有地上兄嫂。父母在时，孤儿兄嫂父母，孤儿父母抱。父母食孤儿，知孤儿腹中饥饱。时候饮食，又食孤儿园果，大瓜小枣。孤儿十岁有乳母。孤儿笑啼，父母喜怒。十三即轻衣，出驾车，乘马归。告父母，长大不见父母。今忆父母，愿从地下。孤儿父母兄嫂，兄嫂不儿孤儿。孤儿兄嫂，孤儿父母。兄嫂自父母。兄嫂不知孤儿伤悲。孤儿不得食，不得衣，为兄嫂种麦采葛买丝。头上虮虱，烂如创孔，不可吮医。身汗胶泥足无厞，行霜露薋葹。行眼花，如牛归。宿天井泥，百计安之。人生在世难为，不如变作泥。蚯蚓有歌时，水中虾䱉啖水糜，田鼠冬肥。兄嫂兄嫂，我孤儿土乾望雨，笋生望雷。兄嫂或见怜，孤儿不知，父母地下知之。孤儿知孤儿有三代宗祖，兄嫂幸留我骨肉，父母冥报宗祖知兄嫂。
孤屿
作者：梁佩兰
朝代：清
体裁：五言律诗

正好乘风去，无端拂浪回。两崖欹划桨，一石激争雷。野渚洼成涨，山藤络不开。向来登眺少，谁叠钓鱼台。
宋牧仲比部招同蒋京少钱介维暨其次公山言丰台看芍药予与京少先至不相值少憩塔院寺遂入中顶登九莲台而还宋柬以诗依韵奉答三首末一首专赠京少以京少曾在丰台三宿也·其三
作者：梁佩兰
朝代：清
体裁：古风

名花有似倾国色，相对恨不连日夜。绣袷初临绮日前，宝鞍拟解华星下。铅华井汲者谁子，琥珀辘轳隔花泻。道花无语却有情，扶须抱萼交颈亚。春光九十逾八十，今日何惜一日借。不见艳李与秾桃，前蹊早已纷纷谢。花开香鬘散天女，复涌金轮讶耶舍。气味真成薝卜林，根株好是瞿昙蔗。潦倒花前我不辞，斜风吹去教谁怕。翠袖红筵舞风凰，不值黄鹂数声骂。
宋牧仲比部招同蒋京少钱介维暨其次公山言丰台看芍药予与京少先至不相值少憩塔院寺遂入中顶登九莲台而还宋柬以诗依韵奉答三首末一首专赠京少以京少曾在丰台三宿也·其二
作者：梁佩兰
朝代：清
体裁：古风

东丰西丰踏花路，马蹄自晓行入夜。长安卿相空满城，无有一人至其下。先生好游独早出，松风夹道惊涛泻。邀予宾客蒋与钱，有男好手推流亚。珊瑚笔架翡翠床，准拟分题不须借。爱花我欲就花死，摹花公等真陶谢。谁知花林竟相失，执鞭我似避三舍。由来大将张大旗，小技材官徒舞蔗。侧闻诗成呵寺壁，风雨飒飒鬼神怕。取红取白原女儿，百遍桃花咒成骂。
宋牧仲比部招同蒋京少钱介维暨其次公山言丰台看芍药予与京少先至不相值少憩塔院寺遂入中顶登九莲台而还宋柬以诗依韵奉答三首末一首专赠京少以京少曾在丰台三宿也·其四
作者：梁佩兰
朝代：清
体裁：古风

君家爱花真大雅，相过花龛竟三夜。花晴花雨总不言，祇布氍毹坐林下。香气空濛锦伞围，露花的历金茎泻。黄衫少年谁比数，紫玉佳人差同亚。世人赏花空任耳，君有两目非人借。牢笼花态写入诗，一字花翁一称谢。九叠芙蓉眺玉台，一条冰涧穿山舍。犹自高吟不离口，滋味沙糖本霜蔗。碧霞仙宫众祗肃，龙象蹴踏驴所怕。金犊车回细马来，罗裙畏见春风骂。
宝积寺
作者：梁佩兰
朝代：清
体裁：古风

隔洞闻霜钟，隐见树相接。四山垂绿厓，一峰落红叶。孤寺红叶内，登陟衣屡摄。磴仄学鸟飞，云閒向人摺。高僧昔栖隐，此地出万劫。锡杖振寒岩，神泉注圆月。松杉照巾舄，冰雪荐齿颊。药池半池水，洗眼光欲烨。相簇如车轮，药丛见蝴蝶。夕阳当返照，野烧吹猎猎。
客吴门寄王说作
作者：梁佩兰
朝代：清
体裁：七言律诗

万重山外千重水，追忆同君旧入林。为友过于兄弟谊，望余兼有父师心。春晴谁信无莺语，秋气偏来迸客吟。又是一年时节了，吴门枫落大江深。
宫树
作者：梁佩兰
朝代：清
体裁：五言律诗

亦是同天地，栽培自不同。得承仙掌露，长被帝琴风。鸳瓦飞何碧，龙池影尽红。最怜春日色，人望俨云中。
容栎堂同诸公赋
作者：梁佩兰
朝代：清
体裁：五言律诗

茂宰政多暇，白云渺相望。为堂受栎树，五月飞沧浪。对客不巾袜，称诗来凤凰。群公复何事，散发和高冈。
容栎堂鼓琴歌
作者：梁佩兰
朝代：清
体裁：古风

君不见太冥之桐千尺干，下俛崥崹上云汉。阴阳受命知几时，烟霜终古无人伴。良工巧斲为名琴，盘以宝玉黄镂金。喧啾众鸟不敢近，五色珍凤来相寻。雌雄和鸣三十六，运应隆昌化淳穆。天地分明见泰鸿，群生何用忧亭毒。刺城六月朱火凝，虚堂栎树摇摇青。如竽似籁动宾客，恍惚耳目游清泠。我为援琴在堂鼓，树底蝉声曳无数。潇湘水急云不停，汉宫月晓钟初度。更为再鼓三四行，大音小音天低昂。吟龙回头水飞立，北斗插地云留光。天下和平不能外，古调于今少人爱。蟋蟀农家若可闻，神鸦社鼓咸来会。即今城门金锁平旦开，黄旗绣甲将军来。吾民应役若鸷鸟，飞出不得薅草莱。何时山无车轮路无马，官府民间两閒暇。老夫对客日微吟，饱饭弹琴栎树下。
宿冲虚观
作者：梁佩兰
朝代：清
体裁：古风

不知天地间，何处有此客。逢山便大笑，想卧一片石。银河浸散发，萧爽荐终夕。举头见烧香，仙人下无迹。
宿敏公灵洲精舍
作者：梁佩兰
朝代：清
体裁：五言律诗

屡有林公约，乘舟载鹤来。隔钟溪水定，迟月岛云开。霜白青苔地，松黄绿雪杯。一宵那忍睡，灯下几徘徊。
宿灵洲山寺同魏和公何不偕陈元孝陶苦子家器圃因寄王说作东村
作者：梁佩兰
朝代：清
体裁：七言律诗

此夜吟诗不肯休，村前村后水中洲。潮声出海鸟归树，月色下山人上楼。难得老僧时共语，重怜良友不同游。忽看远映生空思，漠漠蒹葭一气秋。
宿白岳寄陈中洲给谏
作者：梁佩兰
朝代：清
体裁：七言律诗

江乡深处看鱼标，风驾船头几尺潮。蜀国罢弦谁为解，楚人能些自应招。有时佳句书牙笏，无故禅心指药瓢。我亦岳云留上宿，满山坛鹤乱秋宵。
宿端公禅房同徐檗庵茅巨澜
作者：梁佩兰
朝代：清
体裁：五言律诗

招提投一宿，专为故人来。古殿钟初罢，老僧门尽开。问禅看柏子，索句画炉灰。静极悲群动，虫声闹似雷。
宿罗浮叶叟山庄
作者：梁佩兰
朝代：清
体裁：五言律诗

且醉一杯酒，为君今夕欢。菊花方满把，冬月几曾寒。白发还相过，名山取次看。群仙如遇我，抗手碧云端。
宿铜石
作者：梁佩兰
朝代：清
体裁：五言律诗

一夜虚岩响，孤村梦屡醒。石楼延小月，茅屋逗疏星。巷迫牛羊气，山衔草木形。遥闻采樵叟，斲路入青冥。
宿鸟
作者：梁佩兰
朝代：清
体裁：五言律诗

夕照催群息，阳林见汝归。月生池下影，山入静中机。受气知天厚，为心迸夜微。不应星四动，寒叶满阶飞。
寄一公
作者：梁佩兰
朝代：清
体裁：五言律诗

听钟知寺近，往往白云封。屡欲寻方丈，无因信短筇。寒梅开腊雪，危石立孤峰。转忆栖心夜，禅灯彻几重。
寄何太占
作者：梁佩兰
朝代：清
体裁：五言律诗

南湖三十亩，君在镜中居。菱叶烟浮水，梅花月照庐。人閒湘簟冷，风远玉箫疏。何地无佳兴，高吟出夜鱼。
寄何季长·其一
作者：梁佩兰
朝代：清
体裁：七言绝句

榄溪兄弟连枝好，第五高名独忆君。相对几回同语默，素心不使外人闻。
寄何季长·其三
作者：梁佩兰
朝代：清
体裁：七言绝句

读书门巷掩秋风，黄叶今为绛叶红。深夜不知城角晓，一灯湖影照来空。
寄何季长·其二
作者：梁佩兰
朝代：清
体裁：七言绝句

绝尘标格出层霄，海角天围不可招。鸿雁北来霜又落，竟无书札报秋潮。
寄何季长·其四
作者：梁佩兰
朝代：清
体裁：七言绝句

青鲫红虾和饭煮，瓦盆盛出未朝烟。渔翁饱食横舟卧，笑我都无半顷田。
寄内
作者：梁佩兰
朝代：清
体裁：七言律诗

会宜夫婿会承翁，见尔贤人在女中。一别遂为河汉隔，双栖终与凤凰同。镜开后夜圆圆月，花发前年正正风。京国近来居破寺，病身求忏佛灯红。
寄吴山带
作者：梁佩兰
朝代：清
体裁：五言律诗

秋色佳在远，美人思共深。西轩坐中夜，脉脉无知心。古镜抱照水，青鸾飞入琴。蒹葭空一片，相望阻来音。
寄周大樽乳峰山馆·其一
作者：梁佩兰
朝代：清
体裁：五言律诗

秋烧不知红，居山倦鸟同。寺钟寒到馆，林叶病吟风。百里人非远，前书报未终。夜来沉小月，持烛数归鸿。
寄周大樽乳峰山馆·其三
作者：梁佩兰
朝代：清
体裁：五言律诗

扫榻沾花彗，开筒簇茗旗。抒情惟草木，生计又茅茨。日月分双眼，云山叠九疑。吾曹方寸地，终不与人知。
寄周大樽乳峰山馆·其二
作者：梁佩兰
朝代：清
体裁：五言律诗

习静非因懒，栖心不为禅。俗情求一瞬，吾道任千年。石壑空山瀑，亭皋落叶烟。看君秋卧稳，高曲操无弦。
寄寒塘
作者：梁佩兰
朝代：清
体裁：七言律诗

寒塘草根穴蟋蟀，即是幽人一片茅。飐水白莲移镜影，坠墙红橘上霜苞。閒装画卷随人乞，病借医书要自钞。近日登山太趫趯，不时攀树弄禽巢。
寄尘公
作者：梁佩兰
朝代：清
体裁：五言律诗

一琴过岁月，了了悟真空。雪瀑月中见，霜钟林外通。不离黄叶寺，已作白头翁。与问前朝事，惟弹旧汉宫。
寄岑霍山
作者：梁佩兰
朝代：清
体裁：五言律诗

一春花事烂，书札不曾通。噭噭云中雁，遥遥河上公。缠绵依子舍，哀怨有王风。今夜重城月，江乡两处同。
寄延儿二首·其一
作者：梁佩兰
朝代：清
体裁：五言律诗

自我离乡国，飘零已二年。见人儿女大，忆汝弟兄贤。舟楫书难寄，关山马不前。每于时节会，双眼望高天。
寄延儿二首·其二
作者：梁佩兰
朝代：清
体裁：五言律诗

闭门无不可，有道在相资。独自依慈母，谁从作老师。薄田荒粒米，空杼寡机丝。要识诗书富，长贫莫漫辞。
寄归化大令陈凤轩
作者：梁佩兰
朝代：清
体裁：五言律诗

鸾凰施綵翮，游戏金芙蓉。复待长天啸，和鸣清禁钟。援琴坐官阁，高面峨眉峰。予欲寻孤梦，云山匝几重。
寄心公
作者：梁佩兰
朝代：清
体裁：五言律诗

忆尔西郊外，禅关绝送迎。扫花诗思溢，洗钵道心清。霜雪孤松立，莓苔野鹤行。几时携竹杖，一为入重城。
寄怀信丰方鹤洲明府·其一
作者：梁佩兰
朝代：清
体裁：五言律诗

才人多外吏，伟抱寄专城。性敏无难事，心清见物情。涉江桃浪暖，种岭谷云平。九十九峰顶，高吟鹤和鸣。
寄怀信丰方鹤洲明府·其二
作者：梁佩兰
朝代：清
体裁：五言律诗

半生营禄养，千里奉亲欢。白发迎花笑，缃编拥日看。天长思倚杖，风便为弹冠。振矩扶轮手，宁因重一官。
寄怀屈翁山客雁门
作者：梁佩兰
朝代：清

春日鸣仓庚，北雁整归翮。故人在关外，三载犹作客。平生论王霸，中具胆与识。边地多苦寒，欲以鍊筋骨。侧闻聘秦女，筐篚列圭璧。好色而不淫，《国风》重有德。所虑柔媚肠，恩爱渐相易。一旦时势来，功业不得力。天南隔万里，久矣无消息。老亲望门闾，幼妹事絺绤。愿言税归鞅，省觐聊促膝。和风暖萱草，皎月理琴瑟。乘螭游不周，垠堮骋八荒。在昔为灵均，君也今颉颃。入秦纪山川，葱郁怀帝王。想见登太华，天风吹衣裳。三峰坠黄河，日月背后行。瞻礼白帝宫，赋诗一百章。英声流琴笙，古色当琥璜。引手接天河，众星随低昂。遥望赫运台，云气如牛羊。矫首至再三，枉矢飞天狼。感慨亦何为，宇宙原秕糠。
寄怀屈翁山客雁门·其一
作者：梁佩兰
朝代：清

春日鸣仓庚，北雁整归翮。故人在关外，三载犹作客。平生论王霸，中具胆与识。边地多苦寒，欲以鍊筋骨。侧闻聘秦女，筐篚列圭璧。好色而不淫，《国风》重有德。所虑柔媚肠，恩爱渐相易。一旦时势来，功业不得力。天南隔万里，久矣无消息。老亲望门闾，幼妹事絺绤。愿言税归鞅，省觐聊促膝。和风暖萱草，皎月理琴瑟。
寄怀屈翁山客雁门·其二
作者：梁佩兰
朝代：清

乘螭游不周，垠堮骋八荒。在昔为灵均，君也今颉颃。入秦纪山川，葱郁怀帝王。想见登太华，天风吹衣裳。三峰坠黄河，日月背后行。瞻礼白帝宫，赋诗一百章。英声流琴笙，古色当琥璜。引手接天河，众星随低昂。遥望赫运台，云气如牛羊。矫首至再三，枉矢飞天狼。感慨亦何为，宇宙原秕糠。
寄怀屈翁山客雁门·其二
作者：梁佩兰
朝代：清
体裁：古风

乘螭游不周，垠堮骋八荒。在昔为灵均，君也今颉颃。入秦纪山川，葱郁怀帝王。想见登太华，天风吹衣裳。三峰堕黄河，日月背后行。瞻礼白帝宫，赋诗一百章。英声流琴笙，古色当琥璜。引手接天河，众星随低昂。遥望赫连台，云气如牛羊。矫首至再三，枉矢飞天狼。感慨亦何为，宇宙原秕糠。
寄怀王阮亭祭酒
作者：梁佩兰
朝代：清
体裁：古风

神龙戏兰池，夭矫凌太清。凤凰巢丹山，先后相和鸣。万物各有时，哲人无虚生。峨峨王济南，遭遇当休明。朝游蓬莱宫，暮登太微廷。岱宗回灏灵，北斗斟元精。咳唾为文章，经纬日与星。五色耀黼黻，九招锵咸英。迩来在辟雍，师儒仰司成。石鼓辨蝌蚪，华钟铿鱼鲸。风雅动至尊，名姓留御屏。我昔游燕台，相见如平生。胸臆照冰雪，气谊排沧溟。遗我渔洋诗，夜读忘深更。天风曳霓裳，广带飘云行。仙人戴三花，导引朝玉京。龙女献鲛绡，左右倚桂旌。持归南海来，光满芙蓉城。书札十五年，阻隔万里程。牛女天苍茫，齐鲁时时青。溯洄夫如何，大江日扬舲。
寄怀石翁·其一
作者：梁佩兰
朝代：清
体裁：五言律诗

大法何时返，相违已六年。锡藏嵩岳影，钟载汴河烟。宝月流群象，龛花结静禅。几曾春雁信，得报牡丹前。
寄怀石翁·其三
作者：梁佩兰
朝代：清
体裁：五言律诗

客有金陵至，言师昨岁还。衣全黄叶满，身与白云閒。落日鸡鸣埭，高秋马迹山。何人谈性命，灯火伴松关。
寄怀石翁·其二
作者：梁佩兰
朝代：清
体裁：五言律诗

经岁漳南寺，编书续竺乾。源流端后辈，酬唱美先贤。道树灵芽出，心灯玉炬悬。殷勤铜雀瓦，研墨半生烟。
寄怀石翁·其五
作者：梁佩兰
朝代：清
体裁：五言律诗

传说登临兴，春来不暂停。月忘孤寺白，云爱远江青。楖栗横吴苑，袈裟覆洞庭。也知行处所，草木尽成灵。
寄怀石翁·其六
作者：梁佩兰
朝代：清
体裁：五言律诗

无力回天地，为农老此生。牛羊同蓐食，钱镈事刀耕。善病添新戒，妨人识旧名。自经师一别，不复入重城。
寄怀石翁·其四
作者：梁佩兰
朝代：清
体裁：五言律诗

宿露沾松柏，栖霞礼塔来。玉毫如有象，金骨不能灰。照衲峰沉影，衔花鸟上台。孝心诸佛见，黯黯暮云回。
寄敏公
作者：梁佩兰
朝代：清
体裁：五言律诗

中宵点高烛，一读敏公诗。石涧冰留壑，山斋雪满池。楝花交薤叶，鸟毳缀蛛丝。念尔孤吟苦，观心只自知。
寄月上人
作者：梁佩兰
朝代：清
体裁：五言律诗

闻师近精进，寮里见人稀。供佛燃香顶，栖禅敛戒衣。竹风当晚瘦，泉水到春肥。想得观心处，人天并入微。
寄毛中庵
作者：梁佩兰
朝代：清
体裁：七言律诗

故人相隔香山县，不见于今已十年。海上波涛频到梦，箧中书札几成编。鲎帆出没浮孤屿，鸟道青冥失远天。往日须眉闻尚尔，秋风期共入幽燕。
寄灵洲休公
作者：梁佩兰
朝代：清
体裁：五言律诗

病起任朝昏，山居不闭门。拨炉存宿燄，听木落寒根。溪涧牛羊路，秋风野烧原。有谁来问讯，居士已无言。
寄祝潘函观·其一
作者：梁佩兰
朝代：清
体裁：七言绝句

麻姑洞里高人宅，冬日梅花雪尽扃。借问别来何所得，琴心三叠注黄庭。
寄祝潘函观·其二
作者：梁佩兰
朝代：清
体裁：七言绝句

郁罗天半任逍遥，朱凤依人傍赤霄。不用华阳通十赉，自挥如意对宾僚。
寄离上人
作者：梁佩兰
朝代：清
体裁：五言律诗

离公老耆宿，道骨如孤松。一别逾半载，悠悠将孟冬。言寻白岳瀑，梦阻朱明钟。今日涉江水，缡褷雁影重。
寄答郑禹梅太守次原韵
作者：梁佩兰
朝代：清
体裁：七言律诗

乞归天许作巢由，筑得山斋引瀑流。绕地草根吟促织，出墙花影坠牵牛。身閒自觉无馀事，性懒都忘逐贵游。谁道高凉贤太守，赋诗犹为寄清秋。
寄罗山人
作者：梁佩兰
朝代：清
体裁：五言律诗

皤皤龙溪老，结屋梅花林。香雪一春事，青山淳古心。琴停深竹露，诗振灵泉音。江夜芙蓉舸，高天劳寄吟。
寄衣曲
作者：梁佩兰
朝代：清
体裁：乐府曲辞

霜清露白砧声冷，络纬灯边照孤影。年年秋日望人归，及至秋来空寄衣。裲裆八襊丝五摄，针缕缝成纤手摺。称身宽窄难揣量，刀尺依旧裁短长。妾人不识关山路，今夜龙城梦中去。
寄远公
作者：梁佩兰
朝代：清
体裁：五言律诗

白云孤寺背，楼角射来青。小立馀清旷，高吟入杳冥。茗香飞素雪，棋响散秋星。梵行无人见，楞伽一卷经。
寄酬孟端士春坊
作者：梁佩兰
朝代：清
体裁：古风

美人遗书自玉堂，谓我家住南海旁。手弄白日攀扶桑，十年不一上帝乡。北斗天上司文章，银河纬繣成七襄。鲛人织绡贡衣裳，天女岂得无流黄。我思美人骑凤凰，和鸣十二谐宫商。直排阊阖升文昌，羽衣金节明月珰。会集群帝骖龙翔，三十六天朝玉皇。欲往从之空茫茫，蓬莱宫阙天中央。何以置我青瑶房，何以佩我虎鞶囊，何以饮我沆瀣浆。衡岳朱鸟云低昂，誓振羽翼凌穹苍。
寄陈献孟
作者：梁佩兰
朝代：清
体裁：七言律诗

只在珊瑚洲里住，已离南海万层波。连朝细雨真无奈，独夜疏灯又若何。美酒正当新瓮泼，好风相待一帆过。绯桃阶下红将遍，渐觉禽声入户多。
寄题吴承云白园·其一
作者：梁佩兰
朝代：清
体裁：五言律诗

遥想白园内，此时经雪封。疏篱横积水，虚壑卧孤峰。金橘香无数，寒梅白几重。物情犹墐户，知尔宴深冬。
寄题吴承云白园·其二
作者：梁佩兰
朝代：清
体裁：五言律诗

寒吟知不断，所恨隔秋城。霜鹤皋烟迥，山钟石阁清。物齐那有事，心放久无营。良月为君故，空斋两度明。
寄题殷丽木渎山馆·其一
作者：梁佩兰
朝代：清
体裁：五言律诗

想见高人馆，柴门倚洞庭。月明鱼出沫，烟静鸟回汀。泉味春芜绿，山心石竹青。赋诗千百首，天地亦忘形。
寄题殷丽木渎山馆·其三
作者：梁佩兰
朝代：清
体裁：五言律诗

寻常居止外，无事可言机。涧僻窥猿饮，天晴教鹤飞。閒云投竹杖，寒瀑溅秋衣。闻说新行径，寻僧失翠微。
寄题殷丽木渎山馆·其二
作者：梁佩兰
朝代：清
体裁：五言律诗

野兴谁相惬，幽期我欲寻。屋分松影大，门积藓痕深。把钓过湖水，听钟出岳林。几时同步履，七十二峰吟。
富阳县
作者：梁佩兰
朝代：清
体裁：五言律诗

百里钱唐路，清江入富阳。人家环水曲，山势压城墙。客思天同远，秋来柳渐黄。望中风物满，枫叶更含霜。
寒夜·其一
作者：梁佩兰
朝代：清
体裁：五言律诗

孟冬寒尚浅，入夜已难胜。沙鹤纷拳足，河鱼半负冰。断崖惊裂石，破屋射深灯。静极闻钟到，空山一个僧。
寒夜·其二
作者：梁佩兰
朝代：清
体裁：五言律诗

寂寞当玄夜，孤舟客独乘。黑沉前浦火，寒结满篷冰。远近闻风势，空濛见雪棱。故乡冬较暖，归梦向南陵。
寒斋
作者：梁佩兰
朝代：清
体裁：七言律诗

满阶残叶乱如堆，一月何常扫一回。黏壁暗云愁断影，带冰泉水洁生苔。僧笼病鹤求诗去，客里红衫入画来。昨夜北风争不住，屋梅新暖一枝开。
寒月
作者：梁佩兰
朝代：清
体裁：五言律诗

风定始见月，夜深寒渐稀。喜看当斗柄，忘却倒裳衣。太极本至静，太虚能鉴微。殷勤问形影，吾与汝同归。
寒树
作者：梁佩兰
朝代：清
体裁：五言律诗

孤峰写枝干，老大意何如。二气相成化，群生自有初。愁云压阴广，积雪明高疏。谁用叹寥落，东风归太虚。
寒灯
作者：梁佩兰
朝代：清
体裁：五言律诗

虚堂自有星，疏壁袅孤青。与雪垂阶地，离人上纸屏。万形归寂照，一气迫深冥。待了南华卷，梅花白满扃。
寒食郊外访尘上人·其一
作者：梁佩兰
朝代：清
体裁：五言律诗

野外寻僧舍，相将到板桥。閒云三两片，新柳短长条。供佛瓶添水，安禅壁挂瓢。不因寒食节，烟火亦萧萧。
寒食郊外访尘上人·其二
作者：梁佩兰
朝代：清
体裁：五言律诗

径曲门常掩，林深客不知。鸟翻山影断，人立夕阳迟。药屿通孤磬，春潮入小池。欲来长隐几，一月数相期。
对山
作者：梁佩兰
朝代：清
体裁：七言律诗

白云心事祇知斯，去绕青山叠叠飞。烟火四边人迹绝，柴门一片夕阳微。逢僧说瀑冰浮齿，就树听蝉叶堕衣。却怪寂寥还未得，远天禽影傍人归。
对菊·其一
作者：梁佩兰
朝代：清
体裁：五言律诗

秋色绽经旬，留霜不受尘。静中惟有汝，幽绝更无人。采折何多事，因依一任贫。倾心奉芳洁，相访谢园邻。
对菊·其二
作者：梁佩兰
朝代：清
体裁：五言律诗

老去无他事，秋来只此心。重阳那易过，湖屿直于今。离俗真能傲，为香况独深。细观天地意，消息到寒林。
对菊歌
作者：梁佩兰
朝代：清
体裁：古风

生来爱菊自浇灌，小园筑向仙湖畔。每年手植数百本，插棘编篱列成段。听人佳花作诗乞，间有异种来山院。始栽细小入寸土，迨至长大齐高馆。虽然雨露得自天，亦有人力用其半。入秋枝叶已可睹，后到将花更堪玩。浅深随意缀篱落，孤傲不曾避霜霰。山僧见讶为曼陀，佳人笑指同锦伞。侵晨晤对把书读，入夜留连忘星饭。常笼芳气入帘帷，时折铜瓶供几案。自从春日来蓟北，故园魂梦无时断。诸儿不解共爱花，小妾爱花劳手钏。京师五月高丽菊，花市移栽道人观。南归津门值九日，舟中那得花觌面。故人为我贻数枝，正是花时菊初绽。到眼能令发兴孤，赏心何止值钱万。半月以来花更好，有若家园放璀璨。坠头总是金雀摇，叠瓣无非雪花卷。静来一味气芬馥，动看四壁光凌乱。使人欲餐为香色，正尔深敬缘劲干。譬如画家作竹石，有时亦著菰蒲嫩。客怀长日得安好，灯边澹照能扶倦。不独如珠露欲团，直教斜汉星同烂。嗜好余为栗里人，当前送酒谁曾惯。且待冬来返岭南，再辟湖斋种无限。自居丈室号维摩，还期天上将花散。
对酒
作者：梁佩兰
朝代：清
体裁：五言律诗

醒醉非关酒，沉冥只在天。无聊空复尔，相对总茫然。落日指归鸟，疏风来曳蝉。床头旧时剑，慎勿拂樽前。
寻梅花村卖酒田白鹤观遗址
作者：梁佩兰
朝代：清
体裁：古风

昔在梅花时，飞满绿毛凤。酒田有红酿，腊月出新瓮。弹棋闭深院，客散绝迎送。如何著屐来，一带霜烟重。落叶上衣裳，空山托吟讽。
寿学使翁萝轩同门·其一
作者：梁佩兰
朝代：清
体裁：七言律诗

论才谁与敌三长，词藻香沾七宝床。已近紫微尊执法，还临朱鸟翼文昌。红潮尽见珊瑚出，珍木都无翡翠藏。岭峤经秋丛菊绽，凌霜清质遍芬芳。
寿学使翁萝轩同门·其二
作者：梁佩兰
朝代：清
体裁：七言律诗

芝兰气味本同根，相赏幽怀岂待言。雪色照人忘向夕，日华升处见初暾。蓬莱宫里成天路，薜荔山中亦主恩。我有罗浮峰四百，擎来飞瀣进匏樽。
寿张印宣母夫人
作者：梁佩兰
朝代：清
体裁：七言律诗

桂窗纱日射来明，好似金楼十二城。天上玉酥陈象席，云中法曲奏鸾笙。神芝五色生青盖，萱草三花结紫英。丹诀尚从王母得，麒麟车降自蓬瀛。
寿李叟·其一
作者：梁佩兰
朝代：清
体裁：七言律诗

世间容易得长春，好是寥阳一上真。惯饮红浆忘甲子，生成玉角见精神。中庭早种三株树，五福同称百岁人。遥望綵云天半起，罗浮佳气一佳辰。
寿李叟·其二
作者：梁佩兰
朝代：清
体裁：七言律诗

博罗江上即丹丘，君住仙家十二楼。老去祇知为善乐，心閒长若与天游。翱翔日下皆朱凤，骖驾云中半赤虬。晴日宴来王母笑，玉桃方朔已三偷。
寿李慧庵
作者：梁佩兰
朝代：清
体裁：古风

李翁少年盛儒雅，师事孔丘友游夏。曾操健笔学干时，文章辄得黄金价。老来抱道栖白云，朱陵真气含氤氲。三花采取金鹅蕊，五气生腾玉虎文。有时访僧著芒屦，高蹑千峰万峰去。斋磬清随瀑布闻，石房冷合孤云住。胸怀洁白无所营，空秋月照空潭清。对人日日开笑口，遇物往往移新情。平生不羡朱家侠，手把金钱亦抛掷。大材小用将奚为，天地自宽人自窄。内中德耀称齐眉，绣幡持贡天人师。逃禅久入女子定，得戒直过优婆夷。诸郎江夏无双士，孙也丰神庙廊器。即看鸿鹄摩入云，岂有麒麟行在地。人生世上那得全，如翁快乐授自天。雪丝满头被多福，会须享此长百年。今年元日翁甲子，少微星向天中起。何以祝翁述乃祖，苦县老人身姓李。
寿王阮亭先生
作者：梁佩兰
朝代：清
体裁：七言律诗

本朝元老公为最，剑履频邀圣主恩。身是仙人餐沆瀣，名垂风雅并乾坤。高天北斗三能正，泰岱东方五岳尊。遥望蓬莱沧海上，金银宫阙见朝暾。
寿申菽旆北堂茅太夫人·其一
作者：梁佩兰
朝代：清
体裁：古风

东南具区薮，吴都宅其半。霅溪从西来，灏气同滋灌。玉水流云英，璇源合冰泮。煌煌一婺星，耿耿当天汉。皎如明月辉，蔚若朝霞烂。流光入枢斗，奎壁为之贯。位次纪建牛，历元不可算。
寿申菽旆北堂茅太夫人·其三
作者：梁佩兰
朝代：清
体裁：古风

我闻瑶台端，王母称窈窕。戴胜怡妙颜，虎齿而善笑。出入麒麟车，飞景开光曜。青鸟贻书来，与母陈道妙。上元魏夫人，复下南岳峤。鹤盖聆灵璈，霞旗指丛霄。与母象外言，七元备玄要。何当八千春，一比桃花少。
寿申菽旆北堂茅太夫人·其二
作者：梁佩兰
朝代：清
体裁：古风

开春上阳月，淑气来嘉祥。土功德媪神，百卉滋繁昌。萱草垂三花，朱萼含芳香。孙枝秀铜池，金薤缀琳琅。阿母何欢娱，高坐在北堂。祖为百揆尊，子为尚书郎。象笄映龙绡，莱舞纷绣裳。羽爵堂上陈，乐奏东西厢。三吴数阀阅，甲第谁相当。
寿石琅公制军
作者：梁佩兰
朝代：清
体裁：五言排律

圣治垂衣日，皇恩下诏年。梯航通万国，烽燧息三边。两粤东西合，明公节钺专。波涛平鳀海，牛女次星躔。察吏观民物，提军阅蒐田。属僚青綟绶，诸将锦鞍鞯。士习无佻达，农祥尽胝胼。龙鳞阡陌见，钟鼓頖宫悬。桂岭连荆楚，巴江入洱滇。往时临下土，几处载高天。盛德闻人说，丰碑历久镌。彩云殊未散，红鄂至今传。开府声名重，元功史册编。鲖阳那足比，马援莫能先。日出崧台峻，霞生锦石圆。万松浮玉顶，双峡定山前。鹊尾联为舸，鱼须曲作旃。辕门纷遝沓，铃阁日喧阗。申伯谁堪诵，崧高自有篇。不才宣弱管，私喜进长笺。香露三危水，卿云五色烟。江湖原浩涆，金石本贞坚。象席分麟脯，丛霄拟上仙。黑头尊剑履，黄发岂徒然。